**Informatīvais ziņojums par darba tirgus vidēja un ilgtermiņa prognozēm**

**2013**

# Ievads

Izpildot *Valdības rīcības plāna Deklarācijas par Valda Dombrovska vadītā Ministru kabineta iecerēto darbību īstenošanai* 58.3.pasākumu, kā arī Ministru kabineta 2009. gada 14. jūlija protokollēmumu Nr.48 24.§,Ekonomikas ministrija ir sagatavojusi ***Informatīvo ziņojumu par darba tirgus vidēja un ilgtermiņa prognozēm***(turpmāk – Ziņojums).

Ziņojumā ir raksturota esošā situācija darba tirgū, kā arī iekļautas Ekonomikas ministrijas sagatavotās vidēja termiņa darba tirgus prognozes laika periodam līdz 2020.gadam un ilgtermiņa darba tirgus prognozes līdz 2030.gadam. Darba tirgus prognozes balstās uz Ekonomikas ministrijas izstrādātajiem tautsaimniecības attīstības un demogrāfijas scenārijiem. Veiktie aprēķini balstīti uz 2011.gada tautas skaitīšanas rezultātiem.

Ekonomikas ministrijai darba tirgus prognozes ir viens no instrumentiem, kas ļauj priekšlaicīgi paredzēt darba tirgus neatbilstību veidošanos nākotnē. Tās parāda iespējamās darba tirgus attīstības tendences un iespējamos riskus, saglabājoties esošai izglītības sistēmai un izglītības piedāvājuma struktūrai. Prognozes ir tikai viens no posmiem darbaspēka piedāvājuma pielāgošanas procesā. Tā ir kvantitatīva bāze tālākām diskusijām starp nodarbinātības, izglītības un struktūrpolitikas veidotājiem, sociālajiem partneriem, zinātniekiem un citām iesaistītām pusēm, lai savlaicīgi sagatavotos un pielāgotos sagaidāmajām strukturālajām izmaiņām tautsaimniecībā.

Darba tirgus prognozes ir izskatītas Tautsaimniecības Padomes sēdē, kā arī ekonomikas ministra vadītajā *Darba tirgus prognozēšanas konsultatīvajā padomē*, kuras sastāvā ir gan valsts pārvaldes institūciju, gan nevalstisko organizāciju pārstāvji.

Informācija izklāstīta 5 nodaļās un pielikumā. Ziņojums sastāv no tautsaim­niecības un darba tirgus tendenču raksturojuma, tautsaimniecības attīstības scenāriju apraksta, darba tirgus vidēja termiņa un ilgtermiņa prognozēm, ES prognozētajām prasmju pieprasījuma un piedāvājuma izmaiņām līdz 2020.gadam, kopsavilkuma ar priekšlikumiem un pielikuma ar detalizētu informāciju.

Visa statistiskā informācija, izņemot īpaši norādītos gadījumus, ir ņemta no Latvijas Republikas Centrālās statistikas pārvaldes datu bāzes. Ziņojumā ir izmantoti arī Eiropas Statistikas biroja (Eurostat), Nodarbinātības valsts aģentūras un Eiropas Profesionālās izglītības attīstības centra (CEDEFOP) dati.

# Saturs

[Ievads 2](#_Toc357503106)

[Saturs 3](#_Toc357503107)

[Saīsinājumi 4](#_Toc357503108)

[1. Tautsaimniecības un darba tirgus attīstība 5](#_Toc357503109)

[1.1. Makroekonomiskā situācija 5](#_Toc357503110)

[1.2. Nodarbinātības un bezdarba vispārīgs raksturojums 7](#_Toc357503111)

[1.3. Darbaspēka izmaksas un produktivitāte 8](#_Toc357503112)

[1.4. Situācija ES darba tirgū 11](#_Toc357503113)

[2. Darbaspēka pieprasījums un piedāvājums 15](#_Toc357503114)

[2.1. Darbaspēka pieprasījuma izmaiņas un struktūra 15](#_Toc357503115)

[2.2. Demogrāfiskā situācija un darbaspēka piedāvājums 16](#_Toc357503116)

[2.3. Darba tirgus pieprasījuma un piedāvājuma atbilstība 25](#_Toc357503117)

[3. Darba tirgus vidēja un ilgtermiņa prognozes 32](#_Toc357503118)

[3.1. Ekonomikas ministrijas darba tirgus prognožu izstrādes metodoloģija 32](#_Toc357503119)

[3.2. Vidēja un ilgtermiņa attīstības scenārijs 33](#_Toc357503120)

[3.3. Darbaspēka pieprasījuma prognozes 40](#_Toc357503121)

[3.4. Darbaspēka piedāvājuma prognozes un pietiekamība 45](#_Toc357503122)

[3.5. Darbaspēka pieprasījuma un piedāvājuma atbilstība 48](#_Toc357503123)

[3.6. Prasmju pieprasījuma un piedāvājuma izmaiņas ES 53](#_Toc357503124)

[3.6.1 Vispārējās darba tirgus attīstības tendences ES 53](#_Toc357503125)

[3.6.2. Prasmju pieprasījuma tendences ES 54](#_Toc357503126)

[3.6.3. Prasmju piedāvājuma tendences ES 57](#_Toc357503127)

[4. Darba tirgus apsteidzošo pārkārtojumu sistēma 60](#_Toc357503128)

[5. Kopsavilkums un priekšlikumi 64](#_Toc357503129)

**Pielikums.** Detalizētas darba tirgus vidēja un ilgtermiņa prognozes

# Saīsinājumi

|  |  |
| --- | --- |
| CEDEFOP  CSP | Eiropas Profesionālās izglītības attīstības centrs  Centrālā statistikas pārvalde |
| DOM | dinamiskais optimizācijas modelis |
| DSA | Darbaspēka izlasveida apsekojums |
| EK | Eiropas Komisija |
| EM | Ekonomikas ministrija |
| ES | Eiropas Savienība |
| IKP | iekšzemes kopprodukts |
| IKT | informācijas un komunikācijas tehnoloģijas |
| ISCED | Starptautiskā standartizētā izglītības klasifikācija |
| ISCO | Standartizētais profesiju klasifikators |
| IT | informācijas tehnoloģijas |
| IZM | Izglītības un zinātnes ministrija |
| LM | Labklājības ministrija |
| NVA | Nodarbinātības valsts aģentūra |
| ULC | produkcijas vienības darbaspēka izmaksas |

# 1. Tautsaimniecības un darba tirgus attīstība

## 1.1. Makroekonomiskā situācija

Vēl 2012.gada sākumā Latvijas tautsaimniecības perspektīvas tika vērtētas ļoti piesardzīgi, jo bija bažas par lielo nenoteiktību ārējos tirgos, īpaši eirozonā. Tomēr Latvijas ekonomika bija noturīga pret ārējās vides satricinājumiem un izaugsme visa 2012.gada garumā bija stabila – IKP pieauga caurmērā par 1,3% ik ceturksni un kopumā 2012.gadā IKP par 5,6% pārsniedza 2011.gada līmeni. Lai arī pēdējos divus gadus Latvijas ekonomikā ir vērojama straujākā izaugsme ES, tomēr IKP vēl ir par 12% mazāks nekā bija pirms krīzes – 2007.gadā.

1.1. attēls

**IKP dinamika**

|  |  |
| --- | --- |
| 2005.gads = 100 | % pret iepriekšējo gadu |
|  |  |

Avots: CSP

Galvenais ekonomikas dzinējspēks joprojām ir eksports. Pat saglabājoties vājam pieprasījumam ārējos tirgos, kopumā Latvijas preču un pakalpojumu eksports 2012.gadā pieauga par 7,1%. Eksporta apjomi ievērojami pārsniedz pirmskrīzes līmeni un 2012.gadā tie bija par 18% lielāki nekā 2007.gadā.

Turpina palielināties iekšzemes pieprasījums. Investīciju apjomi 2012.gadā par 12,3% pārsniedza 2011.gada līmeni. Vienlaikus straujāku investīciju kāpumu ierobežo vājā kreditēšana un uzņēmēju nogaidošā pozīcija, ņemot vērā neskaidrību par turpmāko situācijas attīstību ārējā vidē. Uzlabojoties situācijai darba tirgū, pieaug privātais patēriņš – 2012.gadā tas bija par 5,4% lielāks nekā 2011.gadā.

Krīzes laikā, samazinoties kopējam algu līmenim un cenām iekšējā tirgū, uzlabojās Latvijas ražotāju konkurētspēja, kas bija pamats eksporta pieaugumam un līdz ar to arī tirgojamo nozaru attīstībai. Par tirgojamo nozaru lomas palielināšanos tautsaimniecībā liecina nozaru struktūra. 2008. gadā tirgojamās nozares (lauksaimniecības, mežsaimniecības, rūpniecības, kā arī transporta pakalpojumu nozares) veidoja vien 26% no kopējās pievienotās vērtības, pašlaik šo nozaru īpatsvars ir sasniedzis 37 procentus.

2012.gadā apstrādes rūpniecībā ražošanas apjomi pieauga par 9,3%. Ņemot vērā nozares pieaugošo īpatsvaru tautsaimniecībā, ražošanas apjomu palielinājums 2012.gadā veidoja vairāk nekā ¼ daļu no visas ekonomikas izaugsmes. No apstrādes nozarēm 2012.gadā straujākais izlaides apjomu pieaugums bija elektrisko un optisko iekārtu ražošanā, metālapstrādē, transportlīdzekļu ražošanā, kā arī papīra ražošanā un poligrāfijā.

1.2. attēls

|  |  |
| --- | --- |
| **IKP un tā izlietojuma posteņu izmaiņas** 2005.gads = 100 | **Tautsaimniecības struktūra** 2012.gadā % |
|  |  |

Avots: CSP

2012.gadā transporta un uzglabāšanas nozares sniegto pakalpojumu apjomi bija par 4% lielāki nekā 2011.gadā, bet lauksaimniecības un mežsaimniecības nozares apjomi pieauga par 6,9%. Tirgojamās nozarēs apjomi jau pārsniedz 2007.gada līmeni.

Pakāpeniski situācija uzlabojas būvniecībā – kopumā 2012.gadā būvniecības apjomi pieauga par 14,6%. Lai arī būvniecības apjomi gada laikā ir salīdzinoši strauji auguši, tomēr tie ir tikai 57% apmērā no pirmskrīzes līmeņa. Nozares atkopšanās no krīzes lielā mēra ir saistīta ar publiskajiem pasūtījumiem un ES fondu projektiem.

1.1. tabula

**IKP dinamika pa nozarēm**

(procentos)

|  |  |  |  |  |  |
| --- | --- | --- | --- | --- | --- |
|  | **2005-2007 vidēji gadā** | **2008-2010 vidēji gadā** | **2011** | **2012** | **2012/2007** |
| Lauksaimniecība | 3,9 | -1,0 | -0,5 | 6,9 | 3,3 |
| Apstrādes rūpniecība | 4,1 | -3,6 | 11,7 | 9,3 | 9,4 |
| Pārējā rūpniecība | 3,4 | 1,5 | -0,9 | -2,0 | 1,6 |
| Būvniecība | 20,3 | -23,3 | 11,9 | 14,6 | -42,1 |
| Tirdzniecība | 15,7 | -11,3 | 9,5 | 7,3 | -18,1 |
| Transports un uzglabāšana | 10,1 | -0,3 | 8,1 | 4,0 | 11,3 |
| Citi komercpakalpojumi | 9,8 | -2,7 | 1,2 | 3,4 | -3,6 |
| Sabiedriskie pakalpojumi | 3,5 | -5,9 | 0,6 | -0,6 | -16,8 |
| **IKP** | **10,3** | **-7,6** | **5,5** | **5,6** | **-12,2** |

Avots: CSP

Kopējo ienākumu pieaugums no eksporta pakāpeniski ir veicinājis arī iekšzemes pieprasījuma pieaugumu un līdz ar to arī vairāk ar iekšējo tirgu saistīto tautsaimniecības nozaru attīstību. 2012.gadā, salīdzinot ar 2011.gadu, tirdzniecības nozarē sniegto pakalpojumu apjomi pieauga par 7%. Ņemot vērā nozares lielo īpatsvaru tautsaimniecībā, apjomu pieaugums tirdzniecībā 2012.gadā nodrošināja vairāk nekā ¼ daļu no visas tautsaimniecības izaugsmes. 2012. gadā mērena izaugsme bija vērojama komercpakalpojumu nozarēs, kur sniegto pakalpojumu apjomi bija par 3,4% lielāki nekā iepriekšējā gadā. Savukārt sabiedrisko pakalpojumu nozarē sniegto pakalpojumu apjomi 2012.gadā saruka par 0,6%, ko ietekmēja budžeta izdevumu ierobežošana.

## 1.2. Nodarbinātības un bezdarba vispārīgs raksturojums

Pakāpeniska ekonomisko aktivitāšu palielināšanās pozitīvi ietekmē situāciju darba tirgū – pieaug nodarbinātība un samazinās krīzes izraisītais augstais bezdarbs. Tajā pašā laikā atsevišķas iedzīvotāju grupas, īpaši personas ar zemu izglītības līmeni un kvalifikāciju, gados vecāki cilvēki, kā arī jaunieši, situācijas uzlabošanos izjūt vājāk.

1.3. attēls

|  |  |
| --- | --- |
| **Nodarbināto skaita izmaiņas\***  15-74 gadu vecuma grupā, tūkst. | **Bezdarba līmenis\***  darba meklētāju īpatsvars ekonomiski aktīvo iedzīvotāju skaitā 15-74 gadu vecumā, % |
|  |  |

\* no 2011.gada dati pārrēķināti pēc Tautas skaitīšanas datiem. Sākot ar 2011. gadu, dati nav salīdzināmi ar iepriekšējiem periodiem.

Avots: CSP

2012.gadā situācija darba tirgū turpināja uzlaboties – palielinājās nodarbinātība un iedzīvotāju ekonomiskā aktivitāte, pakāpeniski samazinājās bezdarbs. Saskaņā ar darbaspēka apsekojuma datiem vidēji 2012.gadā nodarbināto skaits sasniedza 885,6 tūkst., kas ir par 2,8% jeb aptuveni 24 tūkst. vairāk nekā 2011.gadā. Nodarbinātības līmenis 2012.gadā sasniedza 56,3%, kas bija par gandrīz 3 procentpunktiem lielāks nekā pirms gada.

Vienlaikus ekonomiski aktīvo iedzīvotāju skaits ir pieaudzis mērenāk (par 1,3%). Straujāku ekonomiski aktīvo iedzīvotāju skaita pieaugumu ierobežoja negatīvās demogrāfijas tendences – iedzīvotāju skaita samazināšanās darbspējas vecumā. Bezdarba līmenis vidēji 2012.gadā bija 14,9%, kas ir par 1,3 procentpunktiem mazāks nekā gadu iepriekš.

Pašreizējais bezdarba līmenis galvenokārt ir saistīts ar ciklisko bezdarbu, t.i., ar būtisko ražošanas apjomu un sniegto pakalpojumu samazinājumu krīzes laikā. Tāpēc visi tie pasākumi, kas saistīti ar ekonomisko aktivitāšu un uzņēmējdarbības veicināšanu, stimulē pieprasījuma pieaugumu pēc darbaspēka un palielina nodarbinātību. Tajā pašā laikā pastāv risks, ka daļa no esošiem bezdarbniekiem ilgstoši nevarēs atrast darbu un nākotnē bezdarbs var kļūt par izteikti strukturālu parādību, jo nozares, kas ātrāk atgūstas no krīzes nav tās pašas, kurās bija vakances pirms krīzes un kurās cilvēki zaudēja darbu krīzes laikā. Notiek tautsaimniecības struktūras maiņa un var veidoties neatbilstība starp darbaspēka piedāvājumu un pieprasījumu – darba meklētāju prasmes neatbilst tam ko pieprasa uzņēmēji.

Krīzes laikā, līdz ar kopējā bezdarba līmeņa pieaugumu, palielinājās arī ilgstošo bezdarbnieku skaits. Pakāpeniski augot ekonomiskajām aktivitātēm, sarūk arī ilgstošo bezdarbnieku skaits. 2012.gada beigās Nodarbinātības valsts aģentūrā bija reģistrēti 44,6 tūkst. ilgstošie bezdarbnieki, kas bija par 11 tūkst. jeb 20% mazāk nekā pirms gada.

Lai arī situācija pakāpeniski uzlabojas, tomēr ilgstošo bezdarbnieku īpatsvars aizvien ir ļoti liels – 2012.gada beigās 46% no kopējā reģistrēto bezdarbnieku skaita bija ilgstošie bezdarbnieki. Jāņem vērā, ka liels ilgstošais bezdarbs var radīt strukturālā bezdarba pieaugumu, proti, jo ilgāk šie cilvēki ir bez darba, jo lielāks risks zaudēt darba iemaņas un prasmes.

Vienlaikus jāņem vērā, ka darbaspēka pieprasījuma un piedāvājuma atbilstību ietekmē ne tikai darbaspēka izglītība un prasmes, bet arī atalgojums, tādēļ saglabājas brīvas darbvietas pat pie augsta bezdarba līmeņa.

1.2. tabula

**Nodarbinātības un bezdarba galvenie rādītāji**

|  |  |  |  |
| --- | --- | --- | --- |
|  | **2011** (bez korekcijas) | **2011** (pārrēķins pēc 2011.g. tautas skaitīšanas rezultātiem) | **2012** |
| **Iedzīvotāju skaits** tūkst. | 2229,6 | 2074,6 | 2041,8 |
| **Ekonomiski aktīvo iedzīvotāju skaits** 15-74 gadu vecuma grupā, tūkst. | 1147,0 | 1028,2 | 1041,1 |
| **Nodarbināto skaits** 15-74 gadu vecuma grupā, tūkst. | 970,5 | 861,6 | 885,6 |
| **Nodarbinātības līmenis**  nodarbināto iedzīvotāju skaits pret kopējo iedzīvotāju skaitu 15-74 gadu vecumā, % | 55,3 | 53,4 | 56,3 |
| **Ekonomiskās aktivitātes līmenis**  ekonomiski aktīvo iedzīvotāju skaits pret kopējo iedzīvotāju skaitu 15-74 gadu vecumā, % | 65,4 | 63,7 | 66,1 |
| **Darba meklētāju skaits** 15-74 gadu vecuma grupā, tūkst. | 176,4 | 166,6 | 155,5 |
| **Bezdarba līmenis**  darba meklētāju īpatsvars ekonomiski aktīvo iedzīvotāju skaitā 15-74 gadu vecumā, % | 15,4 | 16,2 | 14,9 |

Avots: CSP

## 1.3. Darbaspēka izmaksas un produktivitāte

Ekonomikas lejupslīdes laikā notika būtiskas korekcijas darba tirgū, kā rezultātā samazinājās gan nodarbināto skaits, gan strādājošo darba samaksa. Ekonomisko aktivitāšu mazināšanās 2008.gadā vispirms ietekmēja nodarbināto skaita samazi­nāšanos, savukārt darba samaksa saglabājās samērā augstā līmenī. 2009.gadā, līdztekus nodarbinātības samazinājumam, bija vērojama arī darba samaksas korekcija. Kopš 2010.gada, stabilizējoties ekonomiskai situācijai, darba samaksas un nodarbi­nātības pieaugums ir mērens.

Vidējā bruto darba samaksa 2012.gadā bija 481 lats, kas par 3,7% pārsniedza 2011.gada līmeni un bija tikai par 0,4% augstākā līmenī nekā 2008.gadā.

1.4. attēls

|  |  |
| --- | --- |
| **Strādājošo mēneša vidējā  bruto darba samaksa** (latos) | **Strādājošo mēneša vidējā bruto darba samaksa sabiedriskajā un privātajā sektorā** (2005.g.=100) |
|  |  |

Avots: CSP

2012.gadā vidējā bruto darba samaksa sabiedriskajā sektorā bija 515 lati, kas bija par 4,5% augstākā līmenī nekā 2011.gadā, taču par 8,5% zemākā līmenī nekā 2008.gadā. Jāatzīmē, ka sabiedriskajā sektorā strādājošo darba samaksas samazinājums krīzes laikā bija daudz lielāks nekā privātajā sektorā, ko noteica nepieciešamība ierobežot valsts budžeta tēriņus. Privātajā sektorā vidējā bruto darba samaksa 2012.gadā bija 463 lati, kas bija par 3,5% augstākā līmenī nekā 2011.gadā, un par 5,7% pārsniedza 2008.gada līmeni.

2012.gadā, salīdzinot ar 2011.gadu, sabiedriskajā sektorā vidējā bruto samaksa pieauga nedaudz straujāk nekā privātajā sektorā, līdz ar to pakāpeniski sabiedriskajā un privātajā sektorā darba samaksas līmenis izlīdzinās. 2012.gadā privātajā sektorā vidējā bruto darba samaksa bija par 11% zemākā līmenī nekā sabiedriskajā sektorā, pretēji 2008.gadam, kad privātajā sektorā vidēja bruto darba samaksa bija par 28,8% zemākā līmenī.

Darba samaksas dinamika tautsaimniecības nozarēs 2012.gadā bija atšķirīga. 2012.gadā, salīdzinot ar 2011.gadu, straujākais darba samaksas pieaugums bija vērojams transporta nozarē, elektroenerģijas un gāzes apgādē, tirdzniecībā un finanšu un apdrošināšanas jomā. Mērenāk darba samaksa pieauga IKT, būvniecības un veselības aprūpes nozarēs. Savukārt atsevišķās nozarēs darba samaksa pat nedaudz samazinājusies, kā piemēram, ieguves rūpniecībā.

Latvijas galvenajā eksporta nozarē – apstrādes rūpniecībā 2012.gadā vidējā bruto darba samaksa, salīdzinot ar 2011.gadu, pieauga par 4,6%, un bija par 8% lielāka nekā 2008.gadā. Kopumā pieaugums apstrādes rūpniecībā 2012.gadā bija straujāks nekā vidēji tautsaimniecībā.

Krīzes radītās korekcijas preču un darba tirgos mazināja plaisu starp produktivitāti un darbaspēka izmaksām, kā rezultātā Latvijas konkurētspēja ārējos tirgos pakāpeniski uzlabojās. Par to liecina produkcijas vienības darbaspēka izmaksu (ULC)[[1]](#footnote-1) dinamika.

1.5. attēls

|  |  |
| --- | --- |
| **Reālā ULC izmaiņas  ES un Baltijas valstīs** (2005 =100) | **Darbaspēka izmaksu izmaiņas Latvijā** (2005 =100) |
|  |  |

Avots: CSP

Atšķirībā no straujās izaugsmes gadiem, ULC dinamika kopš 2008.gada lielā mērā ir saistīta ar cikliskā rakstura faktoriem jeb krīzes sekām. Jāatzīmē, ka preču tirgi ir daudz jūtīgāki pret konjunktūras cikliskām svārstībām nekā darba tirgi. 2008.gadā, salīdzinot ar 2007.gadu, IKP samazinājās par 3,3%, kamēr nodarbināto skaits saglabājās iepriekšējā gada līmenī, bet algas pieauga. Darbaspēka izmaksas 2008.gadā vēl turpināja pieaugt (par 15,7%), kamēr produktivitāte samazinājās par 4,2%, kā rezultātā nominālais ULC palielinājās par 20,7 procentiem.

Nozīmīgās korekcijas darba tirgū 2009.gadā ietekmēja gan produktivitātes, gan arī darbaspēka izmaksu dinamiku. Salīdzinot ar 2008.gadu, produktivitāte samazinājās par 5,3%, jo IKP samazinājās straujāk nekā nodarbināto skaits. Savukārt darbaspēka izmaksas 2009.gadā, salīdzinot ar 2008.gadu, samazinājās par 12,7%, kas arī noteica nominālā ULC samazināšanos par 7,9 procentiem.

Nominālā ULC dinamiku 2010.gadā galvenokārt noteica darba samaksas un nodarbināto skaita relatīvās izmaiņas. Liels bezdarba līmenis un budžeta konsolidācijas pasākumi joprojām radīja spiedienu uz darba samaksu. Tomēr, ņemot vērā Latvijas zemo konkurenci kopējā ES darba tirgū, izmaiņas jau bija visai mērenas. Tāpēc darbaspēka vienības izmaksu samazinājumu, kā arī produktivitātes pieaugumu lielā mērā noteica nodarbināto skaita izmaiņas. Nominālais ULC 2010.gadā, salīdzinot ar 2009.gadu, bija par 10,4% mazāks.

2011.gadā, atjaunojoties ekonomikas izaugsmei, darbaspēka tirgū bija vērojams kā nodarbināto skaita, tā arī algu fonda pieaugums. Algu fondam pieaugot straujāk nekā nodarbināto skaitam, darbaspēka izmaksas pieauga par 7,5%. Savukārt produktivitāte 2011. gadā pieauga par 2%, t.i., lēnāk nekā darbaspēka izmaksas, līdz ar to nominālais ULC 2011.gadā pieauga par 5%. Kā liecina provizoriskie dati, 2012.gadā darbaspēka izmaksas aug nedaudz straujāk nekā produktivitāte un nominālais ULC, salīdzinājumā ar 2011.gadu, pieauga par 3%. Tomēr darbaspēka vienības izmaksu un produktivitātes dinamika pēdējos divos gados rāda, ka, pieaugot ekonomiskām aktivitātēm, produkcijas vienības darbaspēka izmaksas turpinās pieaugt.

Nominālā ULC dinamiku vidējā termiņā lielā mērā ietekmēs strukturālā rakstura faktori, kamēr ciklisko faktoru ietekme (kā, piemēram, konjunktūras svārstības ārējās tirdzniecības partnervalstīs) būs mazāka. 2011.gadā darbaspēka izmaksas uz vienu nodarbināto Latvijā bija 33% no ES vidējā līmeņa. Tāpēc algu izlīdzināšanās (konverģence) ir objektīvs process ar ko nākotnē ir jārēķinās un tuvākajos gados plaisa starp produktivitātes un algu dinamiku visdrīzāk saglabāsies. Algas straujāks pieaugums var būt saistīts arī ar minimālās algas palielināšanu, uzņēmēju vēlēšanos saglabāt augsti kvalificētus darbiniekus, bezdarba līmeņa samazināšanos u.tml. No otras puses, algu pieaugums, radot negatīvu ietekmi uz konkurētspēju, var kļūt par nopietnu stimulu inovācijām un investīcijām jaunajās tehnoloģijās, lai samazinātu izmaksas un palielinātu ražošanas resursu produktivitāti.

## 1.4. Situācija ES darba tirgū

2011.gada otrajā pusē ES dalībvalstu ekonomiskā situācija pasliktinājās un 2012.gadā nodarbināto līmenis saruka līdz 57,2% un bezdarba līmenis pieauga līdz 10,4% (15-74 gadu vecuma grupā). Vairākās valstīs bezdarba līmenis ir sasniedzis vēsturiski augstākos rādītājus, tādējādi vēl vairāk palielinot plaisu starp ES valstīm. Paredzams, ka bezdarba līmenis turpinās pieaugt arī 2013.gadā un situācija darba tirgū varētu uzlaboties tikai 2014.gadā. Joprojām aktuāla problēma ir jauniešu bezdarbs, kas ir augstākais starp visām vecuma grupām. Turpina pieaugt arī ilgstošo bezdarbnieku skaits, kas vairākās valstīs ir sasniedzis rekordaugstus rādītājus. Sabiedrībai novecojoties, arvien biežāk tiek diskutēts par „sudraba ekonomikas” iespējām un nākotnes izaicinājumiem. ES darbu tirgu lielā mērā ietekmē arī iedzīvotāju skaita izmaiņas, ko galvenokārt nosaka imigrantu pieaugums uz ES valstīm.

1.6. attēls

**Situācija ES darba tirgū**

|  |  |
| --- | --- |
| **Nodarbinātības līmenis ES** (%, vecuma grupā 15-74 gadi) | **Bezdarba līmenis ES** (%, vecuma grupā 15-74 gadi) |
|  |  |

Avots: *Eurostat*

2010.gadā un 2011.gada sākumā ekonomikas izaugsme pozitīvi ietekmēja nodarbinātību (+1,6 miljonu darbavietu), tomēr izaugsmes pozitīvā ietekme tika zaudēta 2012.gada beigās. Nodarbinātības līmenis ES valstīs joprojām turpina samazināties[[2]](#footnote-2). ES valstīs kopumā 2012.gadā **nodarbinātības līmenis** 15-74 gadus vecuma grupā bija 57,2%, kas salīdzinājumā ar 2011.gadu, ir nedaudz samazinājies (par 0,2 procentpunktiem). Visaugstākais nodarbinātības līmenis bija Nīderlandē (67,1%), Zviedrijā (65,5%), Austrijā (64,3%) un Vācijā (64,1%), savukārt Grieķijā, Spānijā un Itālijā nodarbinātības līmenis ir zemāks par 50%. No Baltijas valstīm augstākais nodarbinātības līmenis ir Igaunijā (61,3%), savukārt Latvijā un Lietuvā, tas ir attiecīgi 56,3% un 55,7%. Tieši Baltijas valstīs 2012.gadā, salīdzinot ar iepriekšējo gadu, bija vērojams visstraujākais nodarbinātības līmeņa pieaugums ES.

1.7. attēls

**Nodarbinātība ES 2012.gadā**

|  |  |
| --- | --- |
|  |  |

Avots: *Eurostat*

Kopš 2011.gada 2.ceturkšņa **bezdarba līmenis** turpina pieaugt. 2012.gadā tika sasniegts jauns ES bezdarba rekords – bez darba bija 10,4% no ekonomiski aktīvajiem iedzīvotājiem. Līdzīgi kā iepriekšējā gadā, arī 2012.gadā visaugstākais bezdarba līmenis bija Spānijā (25%), un Grieķijā (24,3%), savukārt viszemākais bezdarba līmenis bija Austrijā (4,3%), Luksemburgā (5,1%), Nīderlandē (5,3%) un Vācijā (5,5%). 2012.gadā, salīdzinot ar 2011.gadu, visstraujākais bezdarba līmeņa sarukums bija Baltijas valstīs, Vācijā un Rumānijā, savukārt visstraujākais pieaugums bija Grieķijā un Kiprā.

Turpina pieaugt arī **ilgstošā bezdarba** līmenis, kas 2012.gadā bija 44,4% no kopējā bezdarba. Ilgstošā bezdarba līmenis ES valstīs ir atšķirīgs un šai atšķirībai ir tendence pieaugt. Viszemākais ilgstošā bezdarba līmenis ir Zviedrijā (18,9%), Somijā (21,4%) un Austrijā (24,8%), savukārt Slovākijā un Īrijā vairāk nekā 60% no visiem bezdarbniekiem bez darba bija ilgāk par gadu. 2012.gadā, salīdzinot ar 2011.gadu, visstraujākais ilgstošā bezdarba līmeņa pieaugums bija vērojams Grieķijā un Kiprā. Baltijas valstīs ilgstošā bezdarba līmenis nedaudz sarūk. Ņemot vērā, ka ES valstīs pieprasījums pēc darbaspēka pieaugs lēni, tad paredzams, ka arī ilgstošais bezdarba līmenis turpinās pieaugt.

1.8. attēls

**Bezdarbs ES 2012.gadā**

|  |  |
| --- | --- |
|  |  |

Avots: *Eurostat*

**Jauniešu bezdarba līmenis** ir augstākais no visām vecuma grupām un ekonomikas krīze visnozīmīgāk ir ietekmējusi tieši jauniešu bezdarbu. Kopš 2009.gada sākuma, plaisa starp jauniešu bezdarba līmeni un kopējo bezdarba līmeni ir pieaugusi un arvien vairāk jauniešu saskaras ar problēmu atrast darbu. ES valstīs jauniešu bezdarba līmenis ir ļoti atšķirīgs – no 8,1% Vācijā līdz pat 53,3% Grieķijā. No Baltijas valstīm augstākais jauniešu bezdarba līmenis bija Latvijā (28,4%). Ja ES kopumā bezdarba līmenis ir visaugstākais tieši jauniešu vecuma grupā un pārējās vecuma grupās tas ir ievērojami zemāks, tad Latvijā, bezdarba līmenis ir augsts ne tikai jauniešu vecumā grupā, bet arī pirmspensijas vecuma grupā. Latvijā 55-59 gadus vecuma grupā bezdarba līmenis ir divas reizes augstāks nekā vidēji ES.

1.9. attēls

**Bezdarba līmenis pa vecuma grupām ES un Latvijā 2012.gadā**

(procentos)

Avots: *Eurostat*

Viens no darba tirgus nākotnes izaicinājumiem ir **darbaspēka novecošanās.** Lai gan attieksme pret šo jautājumu mainās, tomēr nākotnē tas radīs ievērojamas izmaiņas darba tirgū un Eiropa nebūt tam vēl nav gatava. Pašreiz ES darbaspēka novecošanās vairs netiek uztverta kā pieaugoša demogrāfijas problēma ar negatīvām sekām, bet arvien biežāk tiek diskutēts par „sudraba ekonomiku”, kas var veicināt attīstību un ekonomikas izaugsmē ienest jaunas iespējas. Darba tirgus jau tagad izjūt iedzīvotāju novecošanās sekas. Daudzi, kas dzimuši 1950-1960.gados, pensionēsies nākošajos 10 vai 20 gados. Šos darbiniekus nāksies aizvietot ar jaunu darbaspēku.[[3]](#footnote-3)

ES darbu tirgu lielā mērā ietekmē arī iedzīvotāju skaita izmaiņas. Iedzīvotāju skaita pieaugumu ES nosaka iedzīvotāju imigrācija. 2011.gadā ES ieradās 1,7 milj. imigrantu no valstīm ārpus ES, savukārt no ES dalībvalstīm uz citām ES valstīm devās 1,3 milj. cilvēku. Visvairāk imigrantu dodas uz Lielbritāniju, Vāciju, Spāniju un Itāliju. Šīs četras valstis kopā uzņem apmēram 60% no visiem imigrantiem uz ES dalībvalstīm. Lielākās emigrantu plūsmas 2011.gadā reģistrēja Spānija, Lielbritānija, Vācija un Francija. 16 ES dalībvalstīs imigrācija pārsniedza emigrāciju, savukārt Bulgārijā, Čehijā, Īrijā, Grieķijā, Spānijā, Polijā, Rumānijā un visās Baltijas valstīs emigrācija pārsniedza imigrāciju.[[4]](#footnote-4) Vācija un Spānija ir tās valstis, kurās reģistrēta gan lielākā emigrācija, gan imigrācija.

Neskatoties uz pieaugošo bezdarbu, ES joprojām ir 1,8 milj. vakanču. Visvairāk vakances ir IKT sektorā. Visvairāk šīs jomas speciālistu ir nepieciešami Lielbritānijā, Vācijā un Zviedrijā.[[5]](#footnote-5) Ņemot vērā, ka Eiropā pieaug gan vakanču skaits, gan arī bezdarbnieku skaits, viens no lielākajiem nākotnes izaicinājumiem ir darbaspēka prasmju pieprasījuma un piedāvājuma sabalansētības nodrošināšana un jaunu darba vietu radīšana.

# 2. Darbaspēka pieprasījums un piedāvājums

## 2.1. Darbaspēka pieprasījuma izmaiņas un struktūra

Ekonomiskā lejupslīde 2009. un 2010.gadā un ar to saistītais nodarbinātības samazinājums smagi skāra visas nozares. Kopš 2011.gada, pieaugot ekonomiskajām aktivitātēm, gandrīz visās tautsaimniecības pamatnozarēs nozarēs aizņemto darbvietu skaits pieaug, tomēr to skaits joprojām ievērojami atpaliek no pirmskrīzes līmeņa.

Vislielākais aizņemto darbavietu īpatsvars 2012.gadā bija sabiedrisko pakal­pojumu nozarēs (25%), komercpakalpojumos (20%), tirdzniecībā un izmitināšanā (20%), kā arī apstrādes rūpniecībā (14%).

2012.gadā aizņemto darba vietu skaits bija par 4,2% jeb 33 tūkst. lielāks nekā 2011.gadā. No kopējā darbavietu skaita pieauguma gandrīz 1/3 veidoja komerc­pakalpojumu nozares. Būtisks ieguldījums darbavietu skaita pieaugumā bija arī apstrādes rūpniecības un tirdzniecības nozarēm. Tajā pašā laikā sabiedrisko pakalpojumu nozarēs aizņemto darba vietu skaits 2012.gadā bija nedaudz mazāks nekā 2010. un 2011.gadā.

2.1. tabula

**Aizņemtās darbvietas pa darbības veidiem vidēji gadā**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Skaits (tūkst.)** | | | | | **Izmaiņas (%)** | | **Ieguldījums izmaiņās (%)** |
|  | **2008** | **2009** | **2010** | **2011** | **2012** | **2012/2008** | **2012/2011** | **2012/2011** |
| **Kopā** | **1016,5** | **826,1** | **776,7** | **805,5** | **839,1** | **-17,5** | **4,2** | **4,2** |
| tai skaitā: |  |  |  |  |  |  |  |  |
| Lauksaimniecība | 20,8 | 17,9 | 17,5 | 19,0 | 20,6 | -0,9 | 8,5 | 0,2 |
| Apstrādes rūpniecība | 138,9 | 104,1 | 101,8 | 109,1 | 114,5 | -17,5 | 5,0 | 0,7 |
| Pārējā rūpniecība | 26,7 | 23,7 | 22,4 | 22,9 | 23,7 | -11,3 | 3,2 | 0,1 |
| Būvniecība | 89,3 | 54,6 | 46,0 | 50,9 | 55,7 | -37,7 | 9,4 | 0,6 |
| Tirdzniecība, izmitināšana | 221,8 | 173,3 | 159,7 | 162,8 | 170,7 | -23,0 | 4,9 | 1,0 |
| Transports un uzglabāšana | 77,8 | 67,6 | 66,8 | 68,8 | 72,7 | -6,6 | 5,6 | 0,5 |
| Citi komerc­pakalpojumi | 196,2 | 162,8 | 148,4 | 157,0 | 168,5 | -14,1 | 7,3 | 1,4 |
| Sabiedriskie pakalpojumi | 245,1 | 222,1 | 214,2 | 215,0 | 212,8 | -13,2 | -1,0 | -0,3 |

Augstas kvalifikācijas profesijās 2012.gadā bija nodarbināti 350 tūkst. jeb 40% no visiem nodarbinātajiem. Gandrīz puse no nodarbināto skaita augstas kvalifikācijas profesiju grupā bija nodarbināti sabiedrisko pakalpojumu nozarēs (valsts pārvalde, veselības aprūpe, izglītība). Vidējas kvalifikācijas profesijās 2012.gadā bija nodarbināti 415,9 tūkst., kas bija gandrīz puse no visiem nodarbinātajiem. Šajā profesiju grupā 24% bija nodarbināti tirdzniecībā un gandrīz 1/5 daļa apstrādes rūpniecībā. Savukārt zemas kvalifikācijas profesiju grupā 2012.gadā bija nepilni 120 tūkst. nodarbināto, no kuriem visvairāk – ¼ daļa bija nodarbināti komercpakalpojumu nozarē, bet lauksaimniecības, apstrādes rūpniecības un pārējās rūpniecības nozarēs kopā – 35 procenti.

2.2. tabula

**Nodarbināto skaits tautsaimniecības nozarēs   
2012.gadā sadalījumā pa profesiju grupām**   
(tūkst.)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Lauksaimniecība | Apstrādes  rūpniecība | Pārējā rūpniecība | Būvniecība | Tirdzniecība, izmitināšana | Transports un uzglabāšana | Citi komerc-pakalpojumi | Sabiedriskie pakalpojumi | **Kopā** |
| **Augstas kvalifikācijas profesijas** tai skaitā: | **10,9** | **28,6** | **5,9** | **16,7** | **42,9** | **18,5** | **92,0** | **135,4** | **351,0** |
| Vadītāji | 4,5 | 10,4 | 1,7 | 8,1 | 18,5 | 5,0 | 19,3 | 14,6 | 82,1 |
| Vecākie speciālisti | 3,1 | 8,5 | 1,5 | 4,7 | 7,3 | 3,7 | 38,5 | 85,0 | 152,3 |
| Speciālisti | 3,2 | 9,7 | 2,7 | 4,0 | 17,1 | 9,8 | 34,3 | 35,8 | 116,6 |
| **Vidējas kvalifikācijas profesijas** tai skaitā: | **45,5** | **73,0** | **13,0** | **37,6** | **101,0** | **49,2** | **46,9** | **49,5** | **415,9** |
| Iestāžu kalpotāji | 1,0 | 4,0 | 2,5 | 1,5 | 13,5 | 10,2 | 15,5 | 8,8 | 57,2 |
| Pakalpojumu darbinieki | 1,6 | 2,2 | 0,2 | 0,3 | 71,9 | 4,2 | 20,8 | 32,5 | 133,6 |
| Kvalificēti lauksaimniecības darbinieki | 29,9 | 0,7 | 0,1 | 0,0 | 0,0 | 0,0 | 0,5 | 0,3 | 31,5 |
| Kvalificēti strādnieki | 3,1 | 45,1 | 5,5 | 31,0 | 12,4 | 6,0 | 6,9 | 3,5 | 113,3 |
| Iekārtu un mašīnu operatori | 10,0 | 21,0 | 4,7 | 4,8 | 3,2 | 28,8 | 3,2 | 4,3 | 80,2 |
| **Zemas kvalifikācijas profesijas** | **17,8** | **22,3** | **1,9** | **9,1** | **13,6** | **8,0** | **26,9** | **19,0** | **118,8** |
| **Kopā** | **74,2** | **124,0** | **20,9** | **63,5** | **157,6** | **75,8** | **165,9** | **203,8** | **885,6** |

## 2.2. Demogrāfiskā situācija un darbaspēka piedāvājums

Darbaspēka piedāvājumu nosaka kā demogrāfiskās situācijas izmaiņas un iedzīvotāju ekonomiskās aktivitātes līmenis, tā arī viņu kvalifikācija un prasmes.

**Demogrāfija un darbaspēka resursi**

Demogrāfiskās situācijas raksturojums balstās uz 2011.gada tautas skaitīšanas rezultātiem. Tautas skaitīšanas rezultāti ir ieviesuši korekcijas iedzīvotāju datos, galvenokārt emigrējušo iedzīvotāju skaita izmaiņu dēļ.

Iedzīvotāju skaits 2012.gadā turpināja samazināties, kam galvenie iemesli bija sabiedrības novecošanās, ilgstoši zems dzimstības līmenis un iedzīvotāju emigrācija. 2013.gada sākumā Latvijā bija 2028,4 tūkst. iedzīvotāji, kas bija par 13,4 tūkst. mazāk nekā 2012.gada sākumā.

Dzimstības līmenis valstī ilgstoši ir zemā līmenī, kas nav pietiekams esošā iedzīvotāju skaita atražošanai. Pieaugot iedzīvotāju ienākumiem, no 2005.gada dzimstības rādītāji pieauga – palielinājās gan dzimušo skaits, gan dzimstības koeficients. No 2009.gada dzimušo skaits vairākus gadus samazinājās. Taču 2012.gadā atsākās dzimstības pieaugums, dzimušo skaits palielinājās par 5,7% salīdzinājumā ar iepriekšējo gadu.

Valstī mirstības rādītāji samazinājās kopš 2007.gada. 2012.gadā mirušo skaits nedaudz pieauga – par 1,7%, salīdzinot ar iepriekšējo gadu. Taču kopumā ir uzlabojies iedzīvotāju dabiskā pieauguma koeficients, lai arī joprojām tas ir negatīvs (2012.gadā tas bija -4,5 uz 1000 iedzīvotājiem).

Turpinās sabiedrības novecošanās process – samazinoties iedzīvotāju skaitam līdz darbspējas vecumam un darbspējas vecumā, vienlaikus pieaug to skaits virs darbspējas vecuma.

2.1. attēls

**Iedzīvotāju vecumstruktūra gada sākumā**(tūkst.)

Iedzīvotāju skaits darbaspējas vecumā (15-74 gadi) 2012.gada sākumā bija 1580,5 tūkst., kas ir par 34,3 tūkst. mazāk nekā 2011.gada sākumā. Lielākā ietekme bija iedzīvotāju skaita samazinājumam jaunākajās darbspējas vecuma grupās:   
15-19 gadi (par 12,9 tūkst. jeb 10,5%) un 20-24 gadi (par 8,2 tūkst. jeb 5,3%). Vecākajās vecuma grupās lielākais samazinājums bija vecuma grupās 65-69 gadi (par 6,6 tūkst. jeb par 6,2%) un 45-49 gadi (par 5,7 tūkst. jeb par 3,8%).

Laika posmā no 2000.gada līdz 2011.gada sākumam migrācijas rezultātā iedzīvotāju skaits kopumā ir samazinājies, un emigrējušo skaits par 215 tūkst. pārsniedz imigrējušo iedzīvotāju skaitu. Galvenais izbraukšanas mērķis ir darba meklējumi ārvalstīs. No valsts emigrē galvenokārt darbspējas vecuma iedzīvotāji.

Migrācijas plūsmas uz ārvalstīm strauji pieauga, pasliktinoties ekonomiskai situācijai. 2008.gadā negatīvais migrācijas saldo pieauga 2,8 reizes. Negatīvā migrācijas saldo kulminācija tika sasniegta 2009. un 2010.gadā. Savukārt 2011. un 2012.gadā migrācijas rādītāji ir uzlabojušies.

2.2. attēls

**Iedzīvotāju skaits vecuma grupās 2012.gada sākumā**(tūkst.)

Taču jāatzīmē, ka, ņemot vērā brīvo darbaspēka kustību ES, emigrācijas plūsmas nav iespējams uztvert precīzi. Ne tikai Latvija, bet arī citas ES dalībvalstis saskaras ar problēmām precīzi noteikt iedzīvotāju skaitu, kas izbraukuši no valsts darba meklējumu nolūkā.

Latvijas darbaspēka resursus papildina arī valstī strādājošie viesstrādnieki. Šobrīd viņi veido nelielu daļu no darbaspēka piedāvājuma, 2012.gadā ārzemniekiem tika izsniegtas 2,7 tūkst. darba atļaujas.

**Iedzīvotāju ekonomiskā aktivitāte**

2012.gadā ekonomiskās aktivitātes līmenis (15-74 gadi) nedaudz palielinājās, sasniedzot 66,1% līmeni.

2.3. attēls

**Situācija darba tirgū 2012.gadā**

(tūkst.)

|  |  |  |  |  |  |  |
| --- | --- | --- | --- | --- | --- | --- |
| **Iedzīvotāju skaits darbaspējas vecumā (15-74 gadi)** **1574 tūkst.** | | | | | | |
|  | | | | | | |
| **Nodarbinātie 886 tūkst.** | | | **Bezdarbnieki 156 tūkst.** | | **Ekonomiski neaktīvie 533 tūkst.** | | |
|  | | | | | | |
|  | | | | | | |
|  |  |  | |  | | |
|  |  | **Ekonomiski neaktīvie:**  tajā skaitā:   * skolēni, studenti | | | | **533 tūkst.**  141 tūkst. |
| * pensionāri, kas saņem tikai pensiju | | | | 249 tūkst. |
| * mājsaimnieki /-ces | | | | 52 tūkst. |
| * invalīdi, ilgstoši darbnespējīgās personas | | | | 45 tūkst. |
| * bērna kopšanas atvaļinājumā esošas personas | | | | 10 tūkst. |
| * citi | | | | 35 tūkst. |

Ekonomiskās aktivitātes līmenis ir pieaudzis gandrīz visās vecuma grupās. Straujākais pieaugums ir jaunākajās vecuma grupās 15-19 gadi un 20-24 gadi. Savukārt samazināšanās ir vērojama tikai vecuma grupās 30-34 gadi un 50-54 gadi.

Pakāpeniski turpina palielināties ekonomiski aktīvo iedzīvotāju īpatsvars ar **augstāko izglītību** un 2012.gadā tas bija 31 procents.

2.4. attēls

**Ekonomiski aktīvo iedzīvotāju sadalījums pēc izglītības līmeņa**

(%, 15-74 gadu vecumā)

Avots: CSP

Vislielākais darbaspēka piedāvājums ar augstāko izglītību ir sociālo zinātņu, komerczinību un tiesību izglītības tematiskajā grupā. To nosaka iepriekšējo gadu studentu izvēle iegūt augstāko izglītību šajā tematiskajā grupā. Nākamās lielākās ekonomiski aktīvo iedzīvotāju izglītības tematiskās grupas inženierzinātņu, ražošanas un būvniecības tematiskā grupa un izglītības tematiskā grupa, kurās pastiprināta uzmanība jāpievērš to vecumstruktūrai.

2.5. attēls

**Ekonomiski aktīvie iedzīvotāji sadalījumā pa izglītības tematiskajām grupām**

(2012.gadā)

|  |  |
| --- | --- |
| ar augstāko izglītību (%) | ar vidējo izglītību (%) |
|  |  |

Avots: CSP

Atsevišķās nozarēs un profesijās aktuāla problēma ir darbaspēka novecošanās. Piemēram, 2012.gadā apstrādes rūpniecībā bija nodarbināti 124 tūkst. iedzīvotāju. Nozarē nodarbināto vidējais vecums bija aptuveni 42 gadi, kas kopumā neliecina par būtisku darbaspēka vecumstruktūras asimetriju un darbaspēka novecošanos kā problēmu nozarē kopumā. Vienlaikus gluži citāda aina vērojama atsevišķu jomu un kvalifikācijas speciālistu grupu ietvaros. 2012.gadā aptuveni puse (43%) no apstrādes rūpniecībā nodarbinātajiem augstākās kvalifikācijas inženierzinātņu jomas speciālistiem (veido aptuveni 5% no nozarē nodarbinātajiem) bija vecumā virs 50 gadiem, bet 14% bija pirmspensijas un pensijas vecumā (virs 60 gadiem). Inženier­zinātņu vecāko speciālistu vidējais vecums bija 49 gadi, kas ir par 4 gadiem augstāks nekā vidējais rādītājs tautsaimniecībā. Tas norāda uz atbilstošās kvalifikācijas darbaspēka pastiprinātu novecošanos un piedāvājuma straujāku samazināšanos nākotnē.

Galvenokārt novecošanās problēmas skar dabas un inženierzinātņu jomu speciālistus (gan vidējās, gan augstākās izglītības līmenī), jo jaunieši dažādu iemeslu dēļ, ne labprāt izvēlas šos studiju virzienus. Problēmu nevar atrisināt tikai ar budžeta vietu skaita palielināšanu, bet nepieciešami arī uzlabojumi vispārējā izglītībā, lai paaugstinātu jauniešu zināšanas eksaktos priekšmetos un palielinātu bērnu interesi par tiem.

2.6. attēls

|  |  |
| --- | --- |
| **Zinātnes un inženierzinātņu  jomas vecāko speciālistu** **vecumstruktūra**,  2012.gadā, %, | **Apstrādes rūpniecībā nodarbināto Inženierzinātņu jomas vecāko speciālistu** **vecumstruktūra**,  2012.gadā, % |
|  |  |

Avots: CSP

Ekonomiski aktīvo iedzīvotāju skaits ar **vidējo izglītību** 2012.gadā bija tādā pašā līmenī kā 2011.gadā. Vērā ņemams iedzīvotāju skaits ar vidējo izglītību darba tirgū ir bez mācību iestādē iegūtas specialitātes – 43% no visiem ekonomiski aktīvajiem iedzīvotājiem ar vidējo izglītību. Savukārt lielāko daļu no ekonomiski aktīvo iedzīvotājiem ar vidējo profesionālo izglītību veido inženierzinātņu, ražošanas un būvniecības tematiskā grupas pārstāvji.

**Izglītības piedāvājums**

Ilgstoši zemā dzimstība būtiski ietekmē pamatskolu beigušo skaitu, vienlaikus negatīvi ietekmējot vidējās izglītības iestādēs uzņemto audzēkņu skaitu. Pamatskolu beidzēju izvēle par turpmāko izglītības iestādi lielākā mērā ietekmē vidējās izglītības struktūru. Jāatzīmē, ka aizvien lielāka pamatskolu beidzēju daļa izvēlas turpināt mācības profesionālās izglītības iestādēs.

2.7. attēls

**Uzņemtie audzēkņi un studenti izglītības iestādēs**

(tūkst.)

Avots: CSP

Jau vairākus gadus samazinās vidusskolās uzņemto audzēkņu skaits, vienlaikus profesionālās izglītības iestādēs uzņemto audzēkņu skaitam paliekot aptuveni tajā pašā līmenī. Tas skaidrojams ar kopējo demogrāfisko situāciju valstī (samazinās pamatskolu beigušo jauniešu skaits), kā arī ar to, ka pieaug to personu skaits, kas ar jau iepriekš iegūtu izglītību, tai skaitā vispārējo vidējo, mācības turpina profesionālās izglītības iestādēs.

2.3. tabula

**Pamatskolu un vidusskolu beigušo turpmākā apmācība**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2006** | **2007** | **2008** | **2009** | **2010** | **2011** | **2012** |
| **Pamatskolu beigušo skaits,** tūkst.  no tiem, % | 32,1 | 29,9 | 28,2 | 25,1 | 22,3 | 20,2 | 17,8 |
| ... mācības turpina vidusskolās | 64,5 | 62,1 | 62,7 | 68,4 | 60,9 | 60,7 | 60,8 |
| ... mācības turpina profesionālās  izglītības iestādēs | 30,4 | 30,4 | 32,7 | 28,1 | 33,8 | 33,9 | 33,8 |
| ... mācības neturpina | 5,1 | 7,5 | 4,6 | 3,5 | 5,3 | 5,4 | 5,4 |
| **vidusskolu beigušo skaits,** tūkst.,  no tiem, % | 20,9 | 20,7 | 20,3 | 20,0 | 19,0 | 18,2 | 16,6 |
| ... mācības turpina augstskolās un koledžās | 73,1 | 74,4 | 75,0 | 66,4 | 58,9 | 58,3 | 62,8 |
| ... mācības turpina profesionālās  izglītības iestādēs | 3,2 | 2,8 | 2,8 | 2,3 | 4,2 | 5,3 | 6,4 |
| ... mācības neturpina | 23,7 | 22,8 | 22,2 | 31,3 | 36,9 | 36,4 | 30,8 |

Avots: CSP

Pēc krasā samazinājuma 2009.gadā kopumā uzņemto studentu skaits augstskolās un koledžās ir nostabilizējies. Uzņemto struktūra 2012.gadā būtiski nav izmainījusies, tajā pašā laikā turpināja pakāpeniski mazināties sociālo zinātņu, kā arī humanitāro zinātņu tematisko grupu studentu īpatsvars. Liela nozīme studiju izvēlē ir iespējai studēt par valsts budžeta līdzekļiem.

2.8. attēls

**Studentu skaita sadalījums augstskolās un koledžās pa izglītības   
tematiskajām grupām 2012./2013. mācību gada sākumā**

|  |  |
| --- | --- |
| uzņemto studentu skaits (%) | grādu vai kvalifikāciju ieguvušo skaits (%) |
|  |  |

Avots: CSP

Lai gan 2012.gadā visstraujāk budžeta vietu skaits tika palielināts inženierzinātņu, ražošanas un būvniecības izglītības tematiskajā grupā, tomēr tikpat straujš pieaugums uzņemto studentu skaita ziņā bija arī sociālo zinātņu, komerczinību un tiesību izglītības tematiskajā grupā un veselības aprūpes un sociālās labklājības izglītības tematiskajā grupā, kurās budžeta vietu skaits netika palielināts.

2.9. attēls

|  |  |
| --- | --- |
|  |  |

Arī vidējās profesionālās izglītības iestāžu audzēkņu skaita struktūra sadalījumā pēc izglītības tematiskām grupām 2012.gadā nav būtiski mainījusies. Gada laikā uzņemto audzēkņu ziņā pieaudzis lauksaimniecības, veselības aprūpes un humanitāro zinātņu tematisko grupu īpatsvars, audzēkņiem dodot priekšroku šīm izglītības jomām.

2.10. attēls

**Audzēkņu skaita sadalījums profesionālās izglītības iestādēs   
pa izglītības tematiskām grupām 2012./2013. mācību gada sākumā**

|  |  |
| --- | --- |
| uzņemto audzēkņu skaits (%) | absolventu skaits (%) |
|  |  |

Pieaugušo iedzīvotāju piedalīšanās mūžizglītībā[[6]](#footnote-6) rādītāji 2012.gadā ir uzlabojušies. 2011.gadā mūžizglītībā bija iesaistīti 5,1% no iedzīvotājiem vecumā no 25 līdz 64 gadiem, savukārt 2012.gadā – 7 procenti.

Atkarībā no iepriekš iegūtas izglītības atšķiras arī piedalīšanās aktivitāte mūžizglītībā – iedzīvotāji ar augstāko izglītību aktīvāk izvēlas piedalīties mūžizglītības pasākumos. Mūžizglītības pasākumos 2012.gadā tika iesaistīti 11,6% no iedzīvotājiem ar augstāko izglītību. Vismazākā aktivitāte ir iedzīvotājiem ar pamatizglītību, tikai 2,8% no šīs grupas iedzīvotājiem iesaistījās mūžizglītībā.

Sievietes tradicionāli mūžizglītībā iesaistās daudz aktīvāk nekā vīrieši. Sieviešu iesaistes īpatsvars bija 7,9% iepretim vīriešu 6 procentiem.

## 2.3. Darba tirgus pieprasījuma un piedāvājuma atbilstība

**Brīvās darba vietas**

Arī 2012.gadā bija vērojams brīvo darba vietu skaita pakāpenisks pieaugums gandrīz visās nozarēs. Sabiedriskajos pakalpojumos tas 2012.gadā ir saglabājies iepriekšējā gada līmenī. Straujākais brīvo darba vietu skaita pieaugums ir transporta nozarē, brīvo darbvietu skaitam pieaugot 2,4 reizes. Citu komercpakalpojumu un apstrādes rūpniecības nozarēs pieaugums pārsniedz 1,6 reizes.

2.11. attēls

**Brīvo darba vietu skaits**

(ceturkšņa beigās, tūkst.)

Brīvo darba vietu dinamika un sadalījums pa nozarēm vēl neliecina, par strukturālā bezdarba veidošanos. Tomēr šis risks pastāv saistībā ar ilgstošā bezdarba pieaugumu.

**Bezdarba raksturojums**

Pēc CSP datiem darba meklētāju skaits 2012.gadā bija 155,5 tūkst. un bezdarba līmenis bija 14,9% no ekonomiski aktīvajiem iedzīvotājiem.

Bezdarba līmenis iedzīvotājiem ar augstāko izglītību 2012.gadā bija 6,8%. Viszemākais bezdarba līmenis iedzīvotājiem ar augstāko izglītību bija veselības aprūpes un sociālās labklājības izglītības tematiskajā grupā. Savukārt augstākais – lauksaimniecības izglītības tematiskajā grupā un humanitāro zinātņu un mākslas izglītības tematiskajā grupā. Lielākā grupa absolūtā izteiksmē ir sociālo zinātņu, komerczinību un tiesību izglītības tematiskā grupa.

2.12. attēls

**Bezdarba līmenis iedzīvotājiem ar augstāko izglītību sadalījumā pa izglītības tematiskajām grupām 2012.gadā**

(% pret ekonomiski aktīvajiem iedzīvotājiem)

Vidējais bezdarba līmenis iedzīvotājiem ar vidējo izglītību ir ievērojami augstāks nekā ar augstāko izglītību – 17,5%. Zemākais bezdarba līmenis šajā izglītības līmenī ir veselības aprūpes un sociālās labklājības izglītības tematiskajā grupā un lauksaimniecības izglītības tematiskajā grupā. Savukārt, lielākais bezdarba līmenis ir humanitāro zinātņu un mākslas izglītības tematiskajā grupā. Absolūtā izteiksmē visvairāk bezdarbnieku ir ar vidējo vispārējo izglītību – gandrīz puse no šī izglītības līmeņa bezdarbniekiem.

2.13. attēls

**Bezdarba līmenis iedzīvotājiem ar vidējo izglītību sadalījumā pa izglītības tematiskajām grupām 2012.gadā**

(% pret ekonomiski aktīvajiem iedzīvotājiem)

**Nodarbināto izglītības atbilstība profesijas kvalifikācijai**

Salīdzinot nodarbināto iedzīvotāju sadalījumu gan pa iegūtās izglītības līmeņiem, gan pa profesiju kvalifikācijas grupām, redzams, ka nodarbināto skaits ar augstāko izglītību ir mazāks nekā nodarbināto skaits augstas kvalifikācijas profesijās, kurās pēc būtības jābūt cilvēkiem ar augstāko izglītību. Savukārt vidējas kvalifikācijas profesijās pieprasījums pēc nodarbinātajiem ar vidējo izglītību ir mazāks nekā piedāvājums.

2.14. attēls

**Nodarbinātie sadalījumā pēc izglītības līmeņa un   
profesiju kvalifikācijas pakāpes 2012.gadā**

Tādējādi atsevišķās profesiju grupās jau pašlaik ir izteikta neatbilstība starp nodarbināto izglītību un profesijai nepieciešamo izglītības jomu un līmeni.

2.15. attēls

**Nodarbināto struktūra pa izglītības līmeņiem pēc profesiju   
kvalifikācijas pakāpes 2012.gadā,** %

Nodarbināto izglītības līmeņa atbilstība profesiju kvalifikācijai vidējas kvalifikācijas profesiju grupā ir augstāka nekā augstas kvalifikācijas profesiju grupā. Daļēji tas ir saistīts ar to, ka augstas kvalifikācijas profesijas grupā ir iekļauti visa veida iestāžu un to apakšvienību vadītāji, kuru ieņemamais amats nereti nav saistīts ar darbinieka atbilstošo izglītības kvalifikāciju.

**Ekonomikas ministrijas sagatavoto darba tirgus prognožu izmantošana**

Profesionālās izglītības jomā darba tirgus prognozes tiek izmantotas galvenokārt kā viens no informācijas avotiem, veidojot uzņemšanas plānus kārtējam mācību gadam. Profesionālās izglītības piedāvājuma plānošanas procesā notiek detalizēta saskaņošana, ņemot vērā arī iepriekšējo gadu uzņemšanas rezultātus, starp IZM, profesionālās izglītības iestādēm, arodbiedrībām, nozaru pārstāvjiem un darba devējiem.

Jaunu audzēkņu uzņemšana profesionālajās izglītības iestādēs šobrīd tiek plānota tikai 1 gadu uz priekšu. Ir ieceres veikt audzēkņu uzņemšanas plānošanu 3 gadu periodam uz priekšu (saistībā ar vidējā termiņa budžeta plānošanas procesu), tas atvieglotu plānošanas procesu un sniegtu perspektīvu vismaz 7 gadus uz priekšu.

Viena no galvenajām problēmām profesionālajā izglītībā ir lielais priekšlaicīgi profesionālās izglītības iestādes atstājušo audzēkņu skaits jeb atbirums (saskaņā ara IZM datiem laika posmā no 2011. gada 1.oktobra līdz 2012.gada 1.oktobrim – 15,8% no kopējā audzēkņu skaita). Bez tam pēc skolas pabeigšanas, daļa absolventu neaiziet strādāt atbilstošajā profesijā. Ņemot vērā, ka audzēkņu sadalījums vidējās izglītības pakāpē starp vispārējo izglītību un profesionālo izglītību ir par labu vispārējai izglītībai, saglabājas speciālistu nepietiekamība un nākotnē, ņemot vērā nelabvēlīgās demogrāfijas tendences, disproporcijas var vēl vairāk pieaugt.

Lai palielinātu izglītojamo skaitu profesionālajā izglītībā, tiek veikti pasākumi profesionālās izglītības pievilcības veicināšanai: infrastruktūras modernizēšana (piesaistot ES fondu līdzekļus), izglītības programmu kvalitātes paaugstināšana (t.sk. īstenojot īsas profesionālās izglītības programmas), prakšu un inovatīvas pieejas profesionālajā izglītībā nodrošināšana sadarbība ar Nozaru ekspertu padomēm, kuras pārstāv visas ieinteresētās puses. Tiek plānoti pasākumi (t.sk. potenciāli pilotpro­jekti), ieviešot darba vidē balstītos profesionālās izglītības elementus, pamatojoties uz 2012.gada decembrī ar Vāciju parakstīto Memorandu par sadarbību profesionālajā izglītībā un apmācībā Eiropā. Ir notikušas sarunas ar nozarēs vadošām profesionālās izglītības iestādēm un uzņēmējiem par dalību minēto pilotprojektu īstenošanā.

Vienlaikus, lai nodrošinātu profesionālās izglītības atbilstību tautsaimniecības vajadzībām un pieejamību pēc iespējas tuvāk audzēkņa dzīvesvietai, tiek turpināta izglītības iestāžu tīkla optimizācija un diferenciācija, lai pašvaldību līmenī būtu iespējams racionāli izmantot finanšu līdzekļus, ēku platības un cilvēku resursus, apvienojot vairākas nelielas izglītības iestādes. Atbilstoši tiesību aktos noteiktajiem kritērijiem tiek veidoti profesionālās izglītības kompetences centri, kas, t.sk. sadarbībā ar nozares organizācijām un komersantiem, veic reģionālā vai nozares metodiskā centra un pedagogu tālākizglītības centra funkcijas, īsteno sadarbību ar atbilstošām darba devēju organizācijām vai to apvienībām nacionālā, nozaru vai reģionālā līmenī, kā arī izstrādā profesionālās izglītības programmu saturu nozares profesijās.

IZM ir uzsākusi izstrādāt *Izglītības attīstības pamatnostādnes 2014.-2020.gadam*, kuru ietvaros, lai panāktu nepieciešamo speciālistu sagatavošanu atbilstoši darba tirgus pašreizējām prasībām un nākotnes prognozēm, tiks pievērsta pastiprināta uzmanība izglītību priekšlaicīgi pametušo vai profesionālo kvalifikāciju neieguvušo skaita samazināšanai.

Viena no IZM prioritātēm ir profesionālās izglītības programmu kvalitātes pilnveidošana, tostarp prakses, īpaši kvalifikācijas prakšu vietu nodrošinājums, kā arī mācību rezultātu novērtēšanas uzlabošana.

Ņemot vērā, ka karjeras izglītībai ir būtiska loma audzēkņu atbiruma mazināšanā un disproporciju mazināšanai darba tirgū, un tai tiek pievērsta ar arvien lielāka uzmanība, tomēr pagaidām vēl profesionālās izglītības iestādes nepietiekoši pievērš uzmanību karjeras izglītībai. IZM turpina darbu pie *koncepcijas* *„Karjeras attīstības atbalsta sistēmas paplašināšana”* izstrādes,kurā tiks atspoguļots redzējums par vienotu karjeras izglītības attīstību Latvijā, kā arī karjeras konsultantu nodrošināšanu.

Darba tirgus vajadzību nodrošināšana ir viens no augstākās izglītības uzdevumiem sabiedrībā, taču plānojot valsts budžeta vietu skaita sadalījumu, tiek ņemti vērā arī citi faktori, piemēram, katrā studiju jomā jāsaglabā kritiski minimālais studiju vietu skaits, lai netiktu apdraudēta gan attiecīgo zinātnes nozaru attīstība, gan akadēmiskā un zinātniskā personāla atjaunošana un papildināšana u.c.

Augstākās izglītības jomā darba tirgus prognozes tiek izmantotas galvenokārt kā rīcības virzienu norādes, nosakot valsts budžeta vietu sadalījumu. Lai detalizētāk plānotu studiju vietu sadalījumu, notiek sadarbība ar konkrētiem darba devējiem un citām ieinteresētām pusēm, kam nepieciešami konkrētie speciālisti. Papildus tiek izmantotas arī augstskolu sniegtās ziņas par absolventu tālākajām darba gaitām.

Tomēr ar valsts budžeta finansētajām studiju vietām tieši var ietekmēt tikai nelielu daļu (aptuveni 1/3) no studējošo kopskaita. Tādējādi ar valsts budžeta instrumentiem nepietiek, lai kopumā regulētu izmaiņas izglītības piedāvājumā un disproporcija pieaug (skat. 2.9. attēlu).

Tādēļ būtiski ir uzlabot studiju programmu kvalitāti (ir uzsākta studiju virzienu akreditācija, kuras laikā tiks izvērtēta katras studiju programmas kvalitāte), un jādomā kā plašāk iesaistīt un informēt visu sabiedrību kopumā, lai nodrošinātu tautsaim­niecības vajadzības.

Būtiska problēma ir zemais potenciālo studentu skaits, kas vēlas un var studēt inženierzinātņu un dabas zinātņu programmās. Uzņemot studentus, kuru zināšanas ir vājas, pazeminās studiju kvalitāte, kā arī novērojams liels atbirums šajās programmās.

Tas ir jautājums, pie kura IZM tiek mērķtiecīgi strādāts. Mērķis ir radīt bērniem lielāku interesi par eksaktajiem priekšmetiem. IZM kopā ar universitātēm ir strādājusi pie satura reformas dabas zinātnēs, matemātikā un tehnoloģijās, sākot vispirms ar vidusskolas klasēm, tagad arī pamatskolas beigu klasēm. Vienlaikus tiek nodrošināta aprīkojuma un tehnoloģiju ieviešana skolās, kā arī veikta pedagogu apmācība kā tehnoloģijas ikdienā praksē izmantot. Tomēr pārmaiņas ir sagaidāmas ilgtermiņā. Bērniem ir jāpabeidz pamatskola un vidusskola, lai viņi tiktu līdz konkrētajām studijām augstskolā.

Būtiska loma ir arī karjeras izglītībai un tās ieviešanai skolu ikdienā.

Notiek darbs pie jauna augstākās izglītības finansēšanas modeļa izstrādes, lai sekmētu Latvijas augstākās izglītības starptautisko konkurētspēju, tostarp uzlabojot studiju kvalitāti.

2.4. tabula

**Augstākās izglītības iestādēs uzņemto skaita par budžeta līdzekļiem  
sadalījums pa izglītības tematiskajām grupām**

|  |  |  |  |  |  |  |
| --- | --- | --- | --- | --- | --- | --- |
|  | Sadalījums, % | | | Uzņemto skaita par budžeta līdzekļiem īpatsvars kopējo uzņemto skaitā, % | | |
|  | **2010** | **2011** | **2012** | **2010** | **2011** | **2012** |
| Izglītība | 5,5 | 6,2 | 6,4 | 39,6 | 36,9 | 37,8 |
| Humanitārās zinātnes un māksla | 12,9 | 12,1 | 12,2 | 52,9 | 50,3 | 52,8 |
| Sociālās zinātnes, komerczinības un tiesības | 13,7 | 13,5 | 12,9 | 13,1 | 12,6 | 12,2 |
| Dabas zinātnes, matemātika un informātika | 16,7 | 15,8 | 15,5 | 81,3 | 74,1 | 71,6 |
| Inženierzinātnes, ražošana un būvniecība | 26,1 | 26,6 | 28,6 | 67,8 | 64,4 | 67,5 |
| Lauksaimniecība | 1,9 | 2,0 | 2,1 | 62,4 | 58,8 | 51,5 |
| Veselības aprūpe un sociālā labklājība | 16,8 | 16,3 | 15,5 | 67,1 | 60,3 | 49,5 |
| Pakalpojumi | 6,4 | 7,5 | 6,8 | 34,5 | 37,6 | 34,1 |
| Kopā | **100,0** | **100,0** | **100,0** | **40,3** | **38,2** | **37,7** |

**Darba tirgus pasākumi ar apmācību ievirzi**

Labklājības ministrija regulāri atjauno t.s. apmācību sarakstu ar apmācību jomām, izglītības programmām, profesijām un sociālajām un profesionālajām pamata prasmēm u.tml., kur atbilstoši darba tirgus pieprasījumam un tautsaimniecības nozaru attīstības prognozēm nepieciešams veikt bezdarbnieku un darba meklētāju apmācību. Sarakstu apstiprina labklājības ministra apstiprināta Apmācību komisija.

Apmācību sarakstu sagatavošana tiek veikta:

* analizējot NVA datus, bezdarbnieku skaitu un profilu katrā no profesijām, pieteiktās brīvās darba vietas, darbiekārtošanās rādītājus, izglītības iestāžu piedāvājumu u.c. informāciju;
* analizējot nozaru attīstības tendences un ņemot vērā Ekonomikas ministrijas vidējā termiņa darba tirgus pieprasījuma prognozes;
* ņemot vērā sagatavotās īstermiņa darba tirgus prognozes 2013.gadam.

Ievērojot darba tirgus situāciju pēdējos gados tiek mainīts uzsvars no pasākumiem ar sociālu ievirzi uz pasākumiem ar apmācību ievirzi. Kopumā vairāk nekā 2/5 no finansējuma tiek izlietots pasākumiem ar apmācību ievirzi:

* profesionālā apmācība, pārkvalifikācija un kvalifikācijas paaugstināšana;
* neformālās izglītības programmu apguve;
* apmācība pie darba devēja tam vajadzīgā speciālista sagatavošanai;
* mūžizglītības pasākumi nodarbinātām personām.

Apmācību pasākumu ietvaros bezdarbniekiem piedāvātās apmācību programmas tiek izvēlētas atbilstoši Apmācības komisijas priekšlikumiem vai pēc darba devēja rakstiska pieprasījuma.

Darba tirgus disproporciju mazināšanas profesiju griezumā darba tirgus pasākumi ir izmantojami ierobežotā apmērā. No īstenotajiem apmācību pasākumiem disproporciju mazināšanai darba tirgū tiešā veidā izmantojams pasākums „Profesionālā apmācība, pārkvalifikācija un kvalifikācijas paaugstināšana”. Tā ietvaros bezdarb­niekam tiek dota iespēja apgūt jaunas profesionālās zināšanas, iegūstot vai pilnveidojot profesionālo kvalifikāciju. Šobrīd tiek piedāvāts apgūt tikai vidējās kvalifikācijas profesijām atbilstošas zināšanas.

Pārējie apmācību pasākumi uztverami kā atbalsts papildus zināšanu iegūšanai konkurētspējas paaugstināšanai darba tirgū. Neformālās izglītības programmu mērķauditorija ir gan bezdarbnieki, gan darba meklētāji. Savukārt, mūžizglītības pasākumu nodarbinātām personām mērķauditorija ir nodarbinātie iedzīvotāji vecumā virs 25 gadi, izņemot valsts civildienestā nodarbinātos. To ietvaros notiek esošās kvalifikācijas zināšanu papildināšana, piedāvājot iespēju papildināt profesionālās zināšanas ar nepieciešamām sociālām un profesionālām pamatprasmēm, piemēram, apgūstot datorlietošanu, svešvalodas vai iegūstot noteiktas kategorijas autovadītāja tiesības. Tā kā apmācību pie darba devēja īstenošanā atklājās riski ar negatīvu ietekmi uz darbu, pasākums ir uz laiku apturēts tā nosacījumu pilnveidei.

# 3. Darba tirgus vidēja un ilgtermiņa prognozes

## 3.1. Ekonomikas ministrijas darba tirgus prognožu izstrādes metodoloģija

**Darba tirgus prognozēšanas modelis**

Darba tirgus prognozēšanas instrumentārija pamatā ir 2007.gada ESF projekta *„Darba tirgus pieprasījuma ilgtermiņa prognozēšanas sistēmas izpēte un pilnveidošanas iespēju analīze”* ietvaros izveidotā darba tirgus prognozēšanas dinamiskā optimizācijas modeļa (DOM) loģiskā struktūra.

Lai arī darba tirgus prognozēšanas metodoloģijā saglabājušies atsevišķi sākotnējie DOM elementi, laika gaitā EM ir būtiski pilnveidojusi modeli.

Darba tirgus modelēšanā tiek izmantota sistēmdinamikas pieeja. Atšķirībā no DOM sākotnējās versijas, pašreizējā darba tirgus prognozēšanas metodoloģija ņem vērā tādus būtiskus faktorus kā darbaspēka novecošanās un profesionālā mobilitāte, ko nosaka prasmju un kompetenču līdzība profesiju šķērsgriezumā.

Darba tirgus prognozēšanas modelis sastāv no trīs pamatblokiem: pieprasījuma bloka, piedāvājuma bloka un darba tirgus bloka. Visi bloki ir savstarpēji saistīti un viens otru papildinoši (skatīt 3.1. attēlu). Modeļa darbības pamatprincipi un loģika ir balstīta uz darba tirgus līdzsvara konceptu, t.i., ilgākā laika periodā dažādos darba tirgus segmentos darbaspēka pieprasījums un piedāvājums līdzsvarojas.

3.1. attēls

**Darba tirgus prognozēšanas modeļa loģiskā struktūra**

Iedzīvotāju līdzdalība darba tirgū

**Ārējā vide**

Izglītība un prasmes

Demogrāfija

**Piedāvājuma faktori**

Produktivitāte

Izaugsme

Piedāvājums

Pieprasījums

**Pieprasījuma un piedāvājuma līdzsvarošanās**

**Darbaspēka tirgus**

**Pieprasījuma faktori**

Darbaspēka pieprasījumu nozaru griezumā nosaka tautsaimniecības attīstības scenāriji – tautsaimniecības nozaru izaugsme un sagaidāmās produktivitātes izmaiņas. Profesiju pieprasījums izriet no nozares darbaspēka pieprasījuma un sagaidāmām nozares profesiju struktūras izmaiņām. Savukārt izglītības pieprasījumu nosaka pieprasīto profesiju pienākumu veikšanai nepieciešamās prasmes/izglītība.

Darba tirgus piedāvājuma prognozes izriet no:

* detalizētām demogrāfijas prognozēm;
* līdzdalības līmeņu prognozēm dažādās iedzīvotāju vecuma grupās;
* esošā darbaspēka sadalījuma pēc vecuma, profesionālās pieredzes (esošās vai iepriekšējās profesijas), iegūtās izglītības;
* esošās izglītības sistēmas un izglītības piedāvājuma (studējošo skaita, kopējo un budžeta vietu sadalījuma pa izglītības līmeņiem un jomām).

Vienlaikus darbaspēka piedāvājuma prognozes nosaka darba tirgus vispārēja tiekšanās uz līdzsvaru un piedāvājuma pakāpeniska pielāgošanās pieprasījumam. Izglītības preferences galvenokārt izriet no darba tirgus pieprasījuma un piedāvājuma attiecības, t.i., mācīties gribētāju nākotnes izglītības izvēle būs vērsta uz tām jomām, kuras lēmuma pieņemšanas brīdī būs visperspektīvākās – relatīvi lielākas darba iespējas un augstāka sagaidāmā atdeve no individuāliem ieguldījumiem izglītībā. Tāpat prognozēs tiek pieņemts, ka izglītības sistēma un izglītības piedāvājums (budžetu un studiju vietu sadalījums) prognožu pārskata periodā būtiski nemainās. Tas nozīmē, ka darbaspēka piedāvājuma prognozes atspoguļo izglītības politikas izmaiņu neitrālu situāciju darba tirgū līdz 2030. gadam.

Jāatzīmē, ka prognozes balstītas uz ideāla darba tirgus modeļa piemēru, t.i., noteiktu līmeņu un jomu profesiju pieprasījums darba tirgū, nosaka atbilstoša līmeņa un jomas izglītības pieprasījumu. Tas nozīmē, ka paplašinošais un aizvietojošais darbaspēka pieprasījums nākotnē noteiktās profesijās var tikt apmierināts tikai ar profesijai atbilstošas kvalifikācijas (izglītības) darbaspēka piedāvājumu.

**Prognožu agregācija**

Sākot ar 2012.gadu, Latvijas statistikas sistēma ir pilnībā pārgājusi uz jauno saimniecisko darbību un profesiju klasifikāciju ietvaru (NACE 2.red., ISCO08). Saistībā ar to, EM ir pārskatījusi līdzšinējo darba tirgus prognožu agregāciju un uzsākusi tautsaimniecības nozaru un profesiju prognožu izstrādi atbilstoši jaunajām klasifikācijām.

Darba tirgus prognožu agregācijas sistēma parāda darba tirgus tendences tautsaimniecības nozaru, profesiju grupu un izglītības griezumā. Darba tirgus prognozes balstītas uz Latvijā adaptētām starptautiskām klasifikāciju sistēmām un ir starptautiski salīdzināmas.

## 3.2. Vidēja un ilgtermiņa attīstības scenārijs

**Tautsaimniecības attīstības scenārijs**

Vidēja termiņa attīstības scenārijs veidots uz pamatpieņēmumiem par tautsaimniecības attīstību noteicošiem procesiem Latvijā un pasaulē, īpaši ES.

Latvijas tautsaimniecības struktūrpolitikas galvenie mērķi un virzieni līdz 2020.gadam jau ir principiāli noteikti politikas dokumentos *Latvijas ilgtspējīgas attīstības stratēģijā „Latvija 2030”, Latvijas Nacionālajā attīstības plānā 2014.-2020.gadam, Latvijas nacionālā reformu programmā „ES 2020” stratēģijas īstenošanai*.

Latvijas ekonomiskās priekšrocības galvenokārt balstās uz zemām darbaspēka izmaksām un zemo tehnoloģiju nozarēm. Tajā pašā laikā darbaspēka izmaksu pieaugums ir neizbēgams izaugsmes un atvērtā darba tirgus dēļ. Tas nozīmē, ka Latvija var zaudēt konkurētspēju zemu izmaksu segmentos ātrāk nekā iegūt priekšrocības augstākas pievienotās vērtības produktu ražošanā. Lai izvairītos no zemu ienākumu „slazda” turpmākas reformas ir nepieciešamas, lai sekmētu pāreju no zemas uz vidēju un augstu tehnoloģiju nozarēm. Līdz ar to pieaug nepieciešamība veidot efektīvu Nacionālo industriālo politiku, kuras uzmanības centrā būtu uz eksportu vērsto nozaru attīstība un tautsaimniecības struktūras maiņa par labu šīm nozarēm. Šai politikai jānodrošina uz ārējo pieprasījumu orientētu nozaru konkurētspējas un eksporta ienesīguma palielināšana, tādējādi veicinot valsts kopējo ienākumu pieaugumu.

Iepriekš minētajos politikas plānošanas dokumentos izvirzīto mērķu sekmīga sasniegšana saistīta ar noteiktām strukturālām izmaiņām tautsaimniecības resursu izvietojumā par labu:

* preču un pakalpojumu ar augstāku pievienoto vērtību ražošanai;
* uz eksportu vērstām nozarēm;
* lielākiem ieguldījumiem jaunās tehnoloģijās, inovācijā un IKT;
* uzlabojumiem izglītības sistēmā un zinātnes atbalstam.

Minētās politikas īstenošana stiprinās ekonomiskās izaugsmes potenciālu, paātrinot rūpniecības izaugsmi, paaugstinot tautsaimniecības produktivitāti un līdz ar to, nodrošinot stabilu izaugsmi kā vidējā termiņā, tā ilgtermiņā.

Ņemot vērā, ka Latvijas tautsaimniecības turpmākā attīstība būs cieši saistīta ar eksporta iespējām, lielākais Latvijas izaugsmes risks saistīts ar globālās ekonomikas attīstību. Tautsaimniecības attīstības scenārijs paredz harmonisku globālās ekonomikas attīstību, t.sk., stabilu ES attīstību un ekonomisko izaugsmi vidējā un ilgtermiņā.

Vidēja un ilgtermiņa scenāriju makroekonomiskie pamatpieņēmumi prognožu sagatavošanai ir aplūkojami 3.1. tabulā. Tajos ņemtas vērā Eiropas Komisijas vidēja termiņa prognozes (līdz 2016.gadam) un ilgtermiņa ekonomiskās un budžeta prognozes, kas iekļautas Eiropas Komisijas 2012.gada *Iedzīvotāju novecošanās procesa Ziņojumā   
2010.-2060.gadam*, kā arī Starptautiskā valūtas fonda prognozes[[7]](#footnote-7) līdz 2017.gadam.

3.1. tabula

**Makroekonomiskie pamatpieņēmumi**

|  |  |  |  |
| --- | --- | --- | --- |
|  | **2012-2014** | **2015-2020** | **2021-2030** |
| Latvijas ekonomiskā izaugsme  (%, perioda gada vidējā) | 5 | 4…5 | 3…4 |
| ES-15 ekonomiskā izaugsme  (%, perioda gada vidējā) | 0.5…1 | 1…2 | 2…3 |
| ES-15 iedzīvotāju skaits (milj.) | 399 | 405 | 414 |
| ES-15 IKP pieaugums uz vienu iedzīvotāju  (%, perioda gada vidējā) | 0,5 | 1…2,5 | 1,5…3 |
| IKP pēc PPS uz iedzīvotāju Latvijā pret  ES-15 vidējo līmeni perioda beigās (%) | 55 | 67 | 72 |

3.2. attēls

**IKP dinamika**

Latvijas tautsaimniecības attīstības scenārijā pieņemts, ka Latvija līdz 2020.gadam sekmīgi realizē izaugsmes potenciāla stiprināšanas struktūrpolitiku, vienlaikus pieņemot, ka globālās ekonomikas un ES attīstība ir stabila, kas ļauj Latvijai vidēji ik gadu līdz 2020.gadam palielināt IKP apjomu vismaz par 4-5%. Tuvojoties ES vidējam līmenim, nākošā desmitgadē izaugsmes tempi var nedaudz samazināties.

**Demogrāfijas un darbaspēka piedāvājuma scenārijs**

Saskaņā ar EM demogrāfijas prognozēm iedzīvotāju skaits Latvijā vidējā un ilgtermiņā turpinās samazināties, pie tam darbaspējas vecumā iedzīvotāju skaits samazināsies straujāk nekā kopējais iedzīvotāju skaits. Galvenais iedzīvotāju skaita samazināšanās iemesls gan vidējā, gan ilgtermiņā būs iedzīvotāju novecošanās, kā rezultātā turpinās palielināties starpība starp dzimstības un mirstības rādītājiem.

Lai arī iedzīvotāju skaits darbaspējas vecumā arī turpmāk samazināsies, ekonomiski aktīvo iedzīvotāju skaits vidēja termiņā samazināsies lēnāk. Savukārt ilgtermiņa perspektīvā, līdz ar situācijas uzlabošanos darba tirgū, ekonomiski aktīvo iedzīvotāju skaits varētu pat atsākt palielināties, ko pamatā noteiks iedzīvotāju ekonomiskās aktivitātes pakāpeniska palielināšanās, īpaši jauniešu un pirmspensijas vecuma kohortās.

**Mirstība un dzimstība**

Dzimstības rādītāju bāzes tendences līdz 2030.gadam kopumā uzlabosies, tomēr līdz ar reproduktīvā vecuma sieviešu novecošanos, jaundzimušo skaits turpmāk saruks.

Summārais dzimstības koeficents līdz 2030.gadam palielināsies par aptuveni 5,5%, salīdzinot ar 2012.gadu. Attiecīgi 2030.gadā summārais dzimstības koeficents varētu nedaudz pārsniegt 1,5. Jāatzīmē, ka, lai notiktu normāla paaudžu nomaiņa, summārajam dzimstības rādītājam vajadzētu būt ne mazākam kā 2. Rādītāja vērtība augstāka par 2 pēdējo reizi Latvijā bija vērojama pirms vairāk nekā 20 gadiem – pagājušā gadsimta 80.gadu beigās.

3.2. tabula

**Iedzīvotāju dabiskās kustības galvenie rādītāji**

|  |  |  |  |
| --- | --- | --- | --- |
|  | **Fakts** | **Prognoze** | |
|  | **2012** | **2020** | **2030** |
| Jaundzimušo skaits uz 1000 iedzīvotājiem | 9,8 | 9,1 | 8,3 |
| Mirstība uz 1000 iedzīvotājiem | 13,8 | 15,8 | 16,4 |
| Dabiskais pieaugums uz 1000 iedzīvotājiem | -4,5 | -6,7 | -8,1 |
| Summārais dzimstības koeficents | 1,454 | 1,515 | 1,534 |
| Jaundzimušo vidējais paredzamais mūža ilgums (gados) | 73,7 | 74,4 | 74,9 |

Iedzīvotāju mirstībai līdz 2030.gadam visās vecuma grupās būs tendence samazināsies. Vienlaikus, dēļ iedzīvotāju novecošanās un būtiskām izmaiņām iedzīvotāju vecuma struktūrā, kopumā mirstība uz 1000 iedzīvotājiem turpinās palielināties. Ņemot vērā to, arī iedzīvotāju dabiskais pieaugums līdz 2030.gadam saglabāsies negatīvs, pie tam negatīvais saldo starp dzimstību un mirstību tupinās palielināties.

**Iedzīvotāju starptautiskā migrācija**

EM izaugsmes scenārijs līdz 2030.gadam paredz Latvijas ekonomikas un darba tirgus pakāpenisku konverģenci uz ES-15 vidējo līmeni. Sagaidāms, ka mērķa scenārija gadījumā Latvijas IKP uz 1 iedzīvotāju pēc pirktspējas paritātes standarta līdz 2020.gadam palielināsies līdz 67% no ES-15 vidējā līmeņa, savukārt līdz 2030.gadam konverģences līmenis varētu sasniegt pat 72%. Vidējā termiņā tas noteiks iedzīvotāju ekonomiskās emigrācijas pakāpenisku samazināšanos, bet ilgtermiņā – imigrācijas pieaugumu.

Sagaidāms, ka līdz 2020.gadam iedzīvotāju imigrāciju galvenokārt noteiks Latvijas valsts piederīgo atgriešanās dzimtenē, savukārt pēc 2020.gada repatriācijas plūsmas pakāpeniski samazināsies un ar vien lielāku lomu ieņems imigranti no citām ES valstīm un trešo valstu pilsoņi.

3.3. tabula

**Iedzīvotāju starptautiskās migrācijas galvenie rādītāji**

|  |  |  |
| --- | --- | --- |
|  | **2012-2020** | **2021-2030** |
| **Emigrācija,** tūkst. cilvēku | 97,4 | 29,8 |
| **Imigrācija,** tūkst. cilvēku | 78,4 | 127,9 |
| t.sk. Latvijas valsts piederīgo reemigrācija, tūkst. cilvēku | 56,4 | 61,4 |
| **Reemigrantu īpatsvars kopējā iedzīvotāju imigrācijā**, % | 72% | 48% |
| **Kopējais migrācijas saldo,** tūkst. cilvēku | -19,0 | 98,1 |

Ekonomiskās migrācijas negatīvā ietekme uz iedzīvotāju skaita dinamiku varētu būtiski samazināties jau nākamo 2-3 gadu laikā. Sagaidāms, ka sākot jau ar 2017.gadu, iedzīvotāju imigrācija pārsniegs emigrāciju un turpmākos gados pozitīvais migrācijas saldo varētu palielināties.

Vienlaikus, līdz ar globalizācijas tendenču pastiprināšanos (starpvalstu pārvietošanās šķēršļu mazināšanos, darba tirgu liberalizāciju, informācijas un komunikācijas saišu paplašināšanos u.c.), citu faktoru motivēta iedzīvotāju starpvalstu migrācija vidējā un ilgtermiņā kopumā palielināsies.

3.3. attēls

**Iedzīvotāju starptautiskās migrācijas saldo**

(tūkst, cilvēku)

Līdz 2030.gadam migrācijai būs izšķiroša loma lejupslīdošās demogrāfijas negatīvo seku mazināšanai. Pie tam, lai nodrošinātu ekonomikas izaugsmes mērķu sasniegšanu, liela nozīme būs valsts migrācijas politikai, kur galvenie uzsvari būs uz Latvijas valsts piederīgo repatriācijas veicināšanu un selektīvu imigrācijas mehānismu izveidi, kas ilgtermiņā nodrošinātu ātru un efektīvu darba tirgus nepilnību novēršanu.

Bez izsvērtas migrācijas politikas darbaspēka trūkums nākotnē var kļūt par vienu no galvenajiem izaugsmes šķēršļiem.

**Iedzīvotāju skaita un vecuma sastāva izmaiņas**

Ņemot vērā iedzīvotāju dabiskās kustības un starptautiskās migrācijas tendences, sagadāms, ka iedzīvotāju skaits līdz 2030.gadam samazināsies par aptuveni 7,3% (jeb 150 tūkst. cilvēku), salīdzinot ar 2012.gadu. Iedzīvotāju skaita samazināšanos galvenokārt noteiks iedzīvotāju dabiskās kustības rādītāju pasliktināšanās – zemāka dzimstība un augstāka mirstība, ko ietekmēs iedzīvotāju vecuma sastāva izmaiņas sabiedrības novecošanās dēļ.

3.4. tabula

**Iedzīvotāju dabiskās kustības galvenie rādītāji**

(tūkst, cilvēku)

|  |  |  |  |
| --- | --- | --- | --- |
|  | **2012** | **2020** | **2030** |
| **Iedzīvotāju skaits gada sākumā** | **2041,8** | **1931,5** | **1891,8** |
| **Iedzīvotāju skaita izmaiņas** (salīdzinot ar 2012. gadu) | – | -110,3 | -150,0 |
| t.sk. migrācijas ietekme | – | -24,1 | 80,7 |
| t.sk. dabiskā pieauguma ietekme | – | -86,2 | -230,7 |

Kopumā līdz 2030.gadam paredzamas būtiskas izmaiņas iedzīvotāju vecuma struktūrā par labu augstākām vecuma kohortām. Sagaidāms, ka iedzīvotāju skaits šajā laika periodā vecuma grupā no 15-64 gadiem samazināsies par 157 tūkst. jeb vairāk nekā 11%, vienlaikus iedzīvotāju skaits virs 64 gadiem palielināsies par gandrīz 40 tūkst. jeb aptuveni 10%. Atbilstošās tendences kopumā noteiks darbaspējas vecuma iedzīvotāju īpatsvara samazināšanos no 67% 2012. gadā līdz 64% 2030.gadā, kas jūtami ietekmēs darba resursu pieejamību nākotnē.

3.4. attēls

**Iedzīvotāju skaita sadalījums pa vecuma grupām**

Līdz ar sabiedrības novecošanos arī turpmāk demogrāfiskās slodzes radītāji nenovēršami pieaugs. Sagaidāms, ka demogrāfiskās slodzes līmenis līdz 2030.gadam palielināsies par gandrīz 15%, salīdzinot ar 2012.gadu. No darba tirgus viedokļa, tas prasīs augstāku iedzīvotāju līdzdalību darba tirgū, kā arī ātrāku ienākšanu un vēlāku iziešanu no tā.

3.5. attēls

**Demogrāfiskā slodze**

(Darbspējas vecumu nesasniegušo un pārsniegušo personu skaits   
vidēji uz 1000 iedzīvotājiem darbspējas vecumā)

**Iedzīvotāju līdzdalība darba tirgū**

Balstoties uz tautsaimniecības izaugsmes un demogrāfijas scenārijiem, EM ir iestrādājusi darbaspēka piedāvājuma (ekonomiski aktīvo iedzīvotāju) projekciju līdz 2030.gadam. Saskaņā ar EM prognozēm, ekonomiski aktīvo iedzīvotāju skaitam vidējā termiņā būs tendence samazināties – līdz 2018.gadam ekonomiski aktīvo iedzīvotāju skaits varētu samazināties par gandrīz 44 tūkst.

Samazinājumu galvenokārt noteiks negatīvās demogrāfijas tendences. Turklāt nav sagaidāms, ka tuvākos gados iedzīvotāju līdzdalības līmeņa pieaugums varētu kompensēt demogrāfijas bāzes tendenču negatīvo ietekmi uz darbaspēka piedāvājumu. Vienlaikus, līdz ar daudz jūtamākiem uzlabojumiem darba tirgū pēc 2016. gada, un migrācijas negatīvās ietekmes mazināšanos, sākot jau ar 2019. gadu, darbaspēka piedāvājums varētu atsākt pieaugt.

3.6. attēls

**Darbaspēka piedāvājums**

(tūkst. cilvēku)

Ekonomiskā izaugsme, situācijas uzlabošanās darba tirgū, kā arī pieaugošā darbaspēka nepietiekamība kopumā ilgtermiņā sekmēs iedzīvotāju līdzdalības palielināšanos darba tirgū. Darbaspēka pieprasījuma pieaugums ierobežotu darba resursu pieejamības apstākļos, pavērs plašākas darba iespējas virknei neaktīvo iedzīvotāju grupu (mājsaimniecēm, studentiem, pensijas vecuma iedzīvotājiem u.c.), vienlaikus būtiska loma iedzīvotāju līdzdalības veicināšanā būs atalgojuma pieaugumam.

Sagaidāms, ka līdz 2030.gadam iedzīvotāju līdzdalības līmenis darba tirgū varētu palielināties par gandrīz 5 procentpunktiem, salīdzinot ar 2012.gadu, un sasniegt aptuveni 71% no iedzīvotāju kopskaita vecumā no 15-74 gadiem. Vienlaikus augstākā iedzīvotāju ekonomiskā aktivitāte saglabāsies vecuma grupā no 25-54 gadiem. Turpretī nozīmīgākais līdzdalības pieaugums sagaidāms vecuma grupās 15-24 un   
65-74, kas, pirmajā gadījumā, būs saistīts ar ātrāku iedzīvotāju ienākšanu darba tirgū, bet otrajā, ar lēnāku iziešanu no tā.

3.5. tabula

**Iedzīvotāju līdzdalība darba tirgū**

(procenti no iedzīvotāju kopskaita atbilstošajā vecuma grupā)

|  |  |  |  |
| --- | --- | --- | --- |
|  | **2012** | **2020** | **2030** |
| **Pavisam** | **65,9** | **69,0** | **70,7** |
| 15-24 | 39,8 | 37,8 | 44,9 |
| 25-34 | 87,3 | 90,3 | 93,1 |
| 35-44 | 90,0 | 93,1 | 95,9 |
| 45-54 | 87,6 | 90,8 | 93,7 |
| 55-64 | 61,5 | 65,0 | 72,8 |
| 65-74 | 11,7 | 13,5 | 15,4 |

Līdz 2020.gadam nozīmīgākais darbaspēka samazinājums paredzams vecuma grupā no 15-24 gadiem. Pamatā tas saistāms ar 90.gadu zemās dzimstības izraisītās demogrāfiskās bedres ienākšanu attiecīgajā kohortā. Turpretī nākamā desmitgadē minētās demogrāfijas tendences atstās jūtamu ietekmi uz darbaspēka piedāvājumu vecuma grupā no 35-44 gadiem.

3.6. tabula

**Ekonomiski aktīvo iedzīvotāju izmaiņas pa vecuma grupām**

(tūkst.)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | **Fakts** | **Ekonomiski aktīvo iedzīvotāju skaits** | | **Izmaiņas pret 2012.g.** | | **Līdzdalības līmeņa izmaiņu ietekme** | | **Demogrāfijas izmaiņu ietekme** | |
|  | **2012** | **2020** | **2030** | **2020** | **2030** | **2020** | **2030** | **2020** | **2030** |
| **Kopā** | **1041,1** | **999,5** | **1021,4** | **-41,6** | **-19,7** | **39,6** | **93,8** | **-81,2** | **-113,5** |
| 15-24 | 102,4 | 67,3 | 94,6 | -35,0 | -7,8 | 2,8 | 14,2 | -37,8 | -21,9 |
| 25-34 | 244,5 | 236,8 | 175,5 | -7,7 | -69,0 | 7,4 | 10,0 | -15,1 | -79,0 |
| 35-44 | 251,7 | 248,3 | 269,8 | -3,3 | 18,1 | 8,2 | 16,9 | -11,5 | 1,3 |
| 45-54 | 260,6 | 242,6 | 260,7 | -18,0 | 0,1 | 8,0 | 16,3 | -26,0 | -16,2 |
| 55-64 | 157,3 | 177,2 | 185,2 | 19,8 | 27,9 | 10,7 | 28,4 | 9,1 | -0,6 |
| 65-74 | 24,6 | 27,3 | 35,7 | 2,7 | 11,0 | 2,5 | 8,0 | 0,2 | 3,0 |

Kopumā galvenie darbaspēka piedāvājuma virzītājspēki vidējā termiņā būs demogrāfiskie procesi, savukārt, sākot ar 2019.gadu, ar vien lielāka nozīme būs iedzīvotāju ekonomiskās aktivitātes pieaugumam.

## 3.3. Darbaspēka pieprasījuma prognozes

Latvijas ekonomika pārkārtojas uz ilgtspējīgu attīstības modeli, kurā galvenais attīstības dzinējspēks ir eksports. Viens no svarīgākajiem ekonomiskās paradigmas maiņas jautājumiem ir ražošanas nozaru attīstības iespējas, kas savukārt ir atkarīgas no spējas veikt strukturālās izmaiņas nozarē. Tas ir nepieciešams priekšnosacījums, lai stiprinātu Latvijas konkurētspējīgās pozīcijas globālajos tirgos, vienlaikus palielinot eksporta groza ienesīgumu.

Latvijas tautsaimniecības struktūrpolitikas galvenie mērķi vidējā termiņā ir saistīti ar noteiktām strukturālām izmaiņām tautsaimniecības resursu izvietojumā par labu preču un pakalpojumu ar augstāku pievienoto vērtību ražošanai, uz eksportu vērstām nozarēm, lielākiem ieguldījumiem jaunās tehnoloģijās, inovācijā un IKT, kā arī uzlabojumiem izglītības sistēmā. Šo politikas pasākumu īstenošana stiprinās ekonomiskās izaugsmes potenciālu, paātrinot rūpniecības izaugsmi un paaugstinot tautsaimniecības produktivitāti.

Latvijas darba tirgus elastīgums pēckrīzes periodā bija izšķirošs faktors pašreizējās izaugsmes nodrošināšanā. To raksturo darba algu un nodarbinātības samazināšanās atbilstoši spējam izlaides samazinājumam, kas ļāva uzlabot tautsaimniecības konkurētspēju saistībā ar iekšējās devalvācijas pasākumiem. Tomēr turpmākā izaugsme vairs nevar balstīties uz tik drastiskiem pasākumiem, un arvien lielāka nozīme būs darba tirgus kvalitatīviem uzlabojumiem, lai reaģētu uz galvenajiem tautsaimniecības attīstības izaicinājumiem – demogrāfiju, darbaspēka izmaksu kāpumu, kā arī prasmju piedāvājuma neatbilstību pieprasījumam.

Tautsaimniecības attīstības scenārijā IKP līdz 2020.gadam varētu pieaugt par vairāk nekā 40%, salīdzinot ar 2012.gadu. Liels devums izaugsmē sagaidāms apstrādes rūpniecībai, kur pieauguma tempi būs straujāki nekā vidēji tautsaimniecībā. Savukārt ienākumu pieaugums no eksporta dos pozitīvus stimulus uz iekšējo patēriņu vērsto nozaru izaugsmei.

3.7. tabula

**Nozaru pieauguma tempi**

(%, vidēji gadā)

|  |  |  |  |  |  |
| --- | --- | --- | --- | --- | --- |
|  | 2010/ 2005 | 2015/ 2010 | 2020/ 2015 | 2025/ 2020 | 2030/ 2025 |
| Lauksaimniecība | 0,1 | 3,3 | 3,1 | 2,2 | 2,2 |
| Apstrādes rūpniecība | -0,8 | 7,1 | 5,2 | 4,3 | 3,5 |
| Pārējā rūpniecība | 3,4 | 1,8 | 3,3 | 2,3 | 2,1 |
| Būvniecība | -7,4 | 9,0 | 7,6 | 4,5 | 2,3 |
| Tirdzniecība | -1,6 | 7,0 | 4,5 | 3,9 | 3,2 |
| Transports | 2,8 | 4,3 | 3,5 | 2,8 | 3,1 |
| Komercpakalpojumi | 2,1 | 3,8 | 4,4 | 3,5 | 3,3 |
| Sabiedriskie pakalpojumi | -2,3 | 1,3 | 3,6 | 4,1 | 3,7 |
| IKP | **-0,8** | **5,0** | **4,5** | **3,7** | **3,2** |

3.7. attēls

**IKP, produktivitātes un darbaspēka pieprasījuma izmaiņas**

(2020.gads salīdzinājumā ar 2012.gadu, %)

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Nodarbinātības pieaugums** | **+** | | **Produktivitātes pieaugums** | **=** | | **IKP pieaugums** |
| Kopā  Lauksaimniecība  Apstrādes rūpniecība  Pārējā rūpniecība  Būvniecība  Tirdzniecība  Transports  Komercpakalpojumi  Sabiedriskie pakalpojumi |  | |  | | |  | |

Lai gan pieauguma tempi ir sagaidāmi salīdzinoši strauji, tomēr pieprasījums pēc darbaspēka vidējā termiņā augs mēreni, jo izaugsmei galvenokārt jābalstās uz produktivitātes pieaugumu. Īpaši tas attiecas uz tirgojamajām nozarēm un galvenokārt apstrādes rūpniecību, kas darbojas atvērtos preču un pakalpojumu tirgos, kur izšķiroša nozīme ir konkurētspējai. Sagaidāms, ka kopumā tautsaimniecībā pieprasījums pēc darbaspēka 2020.gadā par 5,6% pārsniegs 2011.gada līmeni.

3.8. attēls

**Darbaspēka pieprasījums**

(nodarbinātie vecuma grupā 15-74 gadi, tūkst. cilvēku)

Gandrīz 2/3 no visa darbaspēka pieprasījuma pieauguma līdz 2020.gadam veidos trīs nozares – apstrādes rūpniecība, tirdzniecība un komercpakalpojumi.

Apstrādes rūpniecībā, strauji augot ražošanas apjomiem, palielināsies arī pieprasījums pēc darbaspēka. Tomēr, lai vidējā un ilgtermiņā nozare būtu konkurētspējīga, vairāk nekā 3/4 no kopējā nozares pieauguma ir jānodrošina produktivitātes kāpumam – tehnoloģiju pārnesei ražošanā, pētniecības attīstīšanai, inovācijai, darbinieku kvalifikācijas un prasmju celšanai. Sagaidāms, ka ilgtermiņā apstrādes rūpniecības izaugsmē lielāku devumu dos vidējo un augsto tehnoloģiju nozares (piemēram, ierīču, mehānismu, elektrisko un optisko iekārtu ražošana u.c.) un relatīvi ieguldījums samazināsies tādām tradicionālajām nozarēm kā kokapstrāde un pārtikas ražošana.

3.8. tabula

**Darbaspēka pieprasījuma izmaiņas pa nozarēm**

(tūkst.)

|  |  |  |  |  |  |  |
| --- | --- | --- | --- | --- | --- | --- |
|  | **2012** | **2015** | **2020** | **2030** | **Starpība (2020-2012)** | **Starpība (2030-2012)** |
| Lauksaimniecība | 74 | 72 | 70 | 69 | -5 | -5 |
| Apstrādes rūpniecība | 124 | 132 | 139 | 148 | 15 | 24 |
| Pārējā rūpniecība | 21 | 23 | 24 | 25 | 3 | 4 |
| Būvniecība | 64 | 68 | 71 | 73 | 8 | 9 |
| Tirdzniecība | 158 | 162 | 167 | 174 | 9 | 16 |
| Transports | 76 | 78 | 80 | 83 | 4 | 7 |
| Komercpakalpojumi | 165 | 177 | 181 | 189 | 16 | 23 |
| Sabiedriskie pakalpojumi | 204 | 204 | 203 | 206 | -1 | 2 |
| **Kopā** | **886** | **916** | **935** | **966** | **50** | **80** |

Lauksaimniecības un mežsaimniecības nozarē tuvākajos gados, pieaugot pieprasījumam, arī strādājošo skaits nozarē varētu nedaudz pieaugt. Tomēr vidējā un ilgtermiņā, līdzīgi kā citās attīstītajās valstīs, nodarbināto skaits nozarē samazināsies. 2012.gadā lauksaimniecības un mežsaimniecības nozare veidoja 5% no IKP, bet pēc strādājošo skaita 8,4% no kopējā nodarbināto skaita tautsaimniecībā. Tas nozīmē, ka salīdzinājumā ar citām nozarēm, lauksaimniecībā un mežsaimniecībā ir zemāka produktivitāte, kuras pieaugumam turpmākajos gados būs izšķiroša loma nozares izaugsmē.

Nākotnē pakāpeniski augs pieprasījums pēc darbaspēka arī būvniecības nozarē. Taču jāņem vērā, ka krīzes laikā būvniecībā nodarbināto skaits ļoti būtiski saruka. Prognozēs tiek paredzēta stabila un harmoniska nozares izaugsme dažādos tās segmentos – infrastruktūras objektu, ražošanas un tirdzniecības būvju, kā arī sabiedrisko un dzīvojamo ēku būvniecībā.

Sagaidāms, ka nākotnē salīdzinoši liels nodarbināto skaita pieaugums būs komercpakalpojumu nozarēs. 2020.gadā pieprasījums pēc darbaspēka par gandrīz 10% pārsniegs 2012.gada līmeni un veidos 1/5 no visā tautsaimniecībā nodarbināto skaita. Komercpakalpojumu nozares izaugsmi galvenokārt veicinās pārējo tautsaimniecības nozaru attīstība un aizvien augošais pieprasījums pēc ārpakalpojumiem.

Ņemot vērā tautsaimniecības pārstrukturizāciju vidējā un ilgtermiņā, sagaidāmas izmaiņas arī darbaspēka pieprasījumā pa profesiju grupām. Aizvien straujāk pieaugs pieprasījums pēc augstas kvalifikācijas speciālistiem. To pamatā noteiks pieprasījuma pieaugums apstrādes rūpniecībā un pakalpojumos (īpaši komercpakalpojumos). Vienlaikus augs arī pieprasījums pēc vidējās kvalifikācijas profesiju speciālistiem, galvenokārt apstrādes rūpniecībā. Tajā pašā laikā mazināsies pieprasījums pēc vidējas kvalifikācijas lauksaimniecības darbiniekiem.

Gandrīz visās nozarēs, īpaši pēc 2020.gada, saruks pieprasījums pēc zemas kvalifikācijas darbaspēka.

3.9. tabula

**Darbaspēka pieprasījuma izmaiņas profesiju grupās**,  
(%)

|  |  |  |  |  |
| --- | --- | --- | --- | --- |
|  | **Izmaiņas pret 2012.gadu** | | **Struktūra** | |
|  | **2020** | **2030** | **2020** | **2030** |
| **Augstas kvalifikācijas profesijas** | **15,4** | **32,5** | **43,5** | **48,3** |
| tai skaitā: |  |  |  |  |
| Vadītāji | 10,2 | 18,2 | 9,6 | 10,0 |
| Vecākie speciālisti | 14,6 | 32,6 | 18,8 | 21,1 |
| Speciālisti | 20,0 | 42,2 | 15,1 | 17,3 |
| **Vidējas kvalifikācijas profesijas** | **1,3** | **-1,5** | **45,1** | **42,4** |
| tai skaitā: |  |  |  |  |
| Iestāžu kalpotāji | -3,5 | -13,7 | 5,7 | 4,9 |
| Pakalpojumu darbinieki | 3,7 | 5,5 | 14,9 | 14,7 |
| Kvalificēti lauksaimniecības darbinieki | -19,9 | -38,7 | 2,7 | 2,0 |
| Kvalificēti strādnieki | 6,7 | 6,5 | 13,0 | 12,6 |
| Iekārtu un mašīnu operatori | 1,4 | -1,6 | 8,7 | 8,2 |
| **Zemas kvalifikācijas profesijas** | **-8,4** | **-23,9** | **11,5** | **9,2** |
| **Kopā** | **5,6** | **9,0** | **100** | **100** |

3.10. tabula

**Nodarbināto skaita izmaiņas tautsaimniecības nozarēs   
sadalījumā pa profesiju grupām**

**2020.gads** salīdzinājumā ar 2012.gadu, tūkstošos

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Lauksaimniecība | Apstrādes rūpniecība | Pārējā  rūpniecība | Būvniecība | Tirdzniecība | Transports | Sabiedriskie pakalpojumi | Citi komerc-pakalpojumi | **Kopā** |
| **Augstas kvalifikācijas profesijas** | **2,7** | **11,0** | **2,4** | **5,2** | **7,9** | **4,1** | **2,3** | **18,5** | **54,2** |
| tai skaitā: |  |  |  |  |  |  |  |  |  |
| Vadītāji | 0,3 | 1,7 | 0,2 | 1,6 | 2,0 | 0,5 | 0,3 | 1,6 | **8,3** |
| Vecākie speciālisti | 1,2 | 4,7 | 0,8 | 2,1 | 2,7 | 0,8 | 0,2 | 9,9 | **22,4** |
| Speciālisti | 1,2 | 4,5 | 1,4 | 1,5 | 3,3 | 2,8 | 1,8 | 7,0 | **23,5** |
| **Vidējas kvalifikācijas profesijas** | **-6,2** | **5,4** | **0,9** | **3,1** | **-1,0** | **0,6** | **-0,4** | **3,1** | **5,5** |
| tai skaitā: |  |  |  |  |  |  |  |  |  |
| Iestāžu kalpotāji | 0,1 | 0,2 | 0,1 | 0,1 | -0,7 | -0,4 | -0,6 | -0,9 | **-1,9** |
| Pakalpojumu darbinieki | 0,2 | 0,4 | 0,0 | 0,1 | -1,0 | 0,4 | 1,0 | 3,8 | **5,0** |
| Kvalificēti lauksaimniecības darbinieki | -6,1 | 0,0 | 0,0 | 0,0 | 0,0 | 0,0 | -0,1 | -0,1 | **-6,3** |
| Kvalificēti strādnieki | 0,1 | 3,5 | 0,5 | 2,8 | 0,6 | 0,2 | -0,3 | 0,3 | **7,6** |
| Iekārtu un mašīnu operatori | -0,5 | 1,3 | 0,2 | 0,1 | 0,1 | 0,4 | -0,5 | -0,1 | **1,1** |
| **Zemas kvalifikācijas profesijas** | **-1,0** | **-1,2** | **-0,1** | **-0,7** | **-0,8** | **-0,8** | **-3,0** | **-2,2** | **-9,9** |
| **Kopā** | **-4,6** | **15,2** | **3,2** | **7,6** | **6,1** | **3,9** | **-1,2** | **19,3** | **49,7** |

3.11. tabula

**Nodarbināto skaita izmaiņas tautsaimniecības nozarēs   
sadalījumā pa profesiju grupām**

**2030.gads** salīdzinājumā ar 2012.gadu, tūkstošos

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | Lauksaimniecība | Apstrādes rūpniecība | Pārējā  rūpniecība | Būvniecība | Tirdzniecība | Transports | Sabiedriskie pakalpojumi | Citi komerc-pakalpojumi | **Kopā** |
| **Augstas kvalifikācijas profesijas** | **6,7** | **23,5** | **4,6** | **9,8** | **17,5** | **9,2** | **8,4** | **34,8** | **114,3** |
| tai skaitā: |  |  |  |  |  |  |  |  |  |
| Vadītāji | 1,0 | 3,1 | 0,2 | 2,6 | 4,3 | 1,1 | 0,7 | 1,7 | **14,7** |
| Vecākie speciālisti | 2,9 | 10,5 | 1,6 | 4,3 | 6,0 | 1,8 | 3,3 | 19,7 | **50,0** |
| Speciālisti | 2,8 | 9,9 | 2,8 | 2,9 | 7,2 | 6,2 | 4,4 | 13,4 | **49,6** |
| **Vidējas kvalifikācijas profesijas** | **-10,9** | **5,8** | **-0,3** | **2,0** | **-4,4** | **0,0** | **0,1** | **1,5** | **-6,3** |
| tai skaitā: |  |  |  |  |  |  |  |  |  |
| Iestāžu kalpotāji | 0,2 | 0,1 | -0,2 | 0,1 | -1,9 | -1,1 | -1,2 | -3,5 | **-7,5** |
| Pakalpojumu darbinieki | 0,5 | 0,8 | 0,1 | 0,1 | -3,7 | 0,8 | 3,1 | 5,7 | **7,4** |
| Kvalificēti lauksaimniecības darbinieki | -11,7 | -0,1 | 0,0 | 0,0 | 0,0 | 0,0 | -0,2 | -0,3 | **-12,2** |
| Kvalificēti strādnieki | 0,4 | 3,8 | 0,2 | 2,1 | 1,2 | 0,3 | -0,6 | -0,1 | **7,3** |
| Iekārtu un mašīnu operatori | -0,4 | 1,1 | -0,3 | -0,4 | 0,1 | 0,1 | -1,0 | -0,4 | **-1,3** |
| **Zemas kvalifikācijas profesijas** | **-1,2** | **-5,0** | **-0,6** | **-2,7** | **-2,2** | **-2,2** | **-6,3** | **-7,8** | **-28,0** |
| **Kopā** | **-5,4** | **24,2** | **3,7** | **9,0** | **11,0** | **7,0** | **2,1** | **28,5** | **80,1** |

## 3.4. Darbaspēka piedāvājuma prognozes un pietiekamība

Nākamajos gados situācija darba tirgū turpinās pakāpeniski uzlaboties, tomēr vidējā termiņā saglabāsies jūtamas disproporcijas starp darbaspēka pieprasījumu un piedāvājumu. No vienas puses to noteiks neatbilstības starp darba tirgū pieprasītām un piedāvātām prasmēm, no otras – darbaspēka pieprasījuma un piedāvājuma reģionālās disproporcijas.

Pat pie relatīvi augsta atalgojuma līmeņa, atsevišķās profesijās jau pašlaik ir grūtības apmierināt pieaugošo pieprasījumu ar atbilstošas kvalifikācijas darbaspēku (piemēram – IT nozarē, programmētāji). Vienlaikus ir jomas, kur pastāv ievērojams darbaspēka pārpalikums (dažādu pakalpojumu jomu, pārvaldes/administrācijas darbinieki, personāla speciālisti, tirdzniecības aģenti u.tml.), tādējādi iedzīvotāji ar atbilstošo izglītību un pieredzi spiesti strādāt zemāka līmeņa darbos.

Ņemot vērā piedāvājuma puses (t.sk. formālās izglītības un profesionālās apmācības sistēmu) salīdzinoši lēno spēju pielāgoties mainīgiem apstākļiem, prasmju pieprasījuma un piedāvājuma disproporcijas nākamajos 2-3 gados pastiprināsies. Jūtama darba tirgus līdzsvarošanās varētu būt sagaidāma tikai pēc 4-5 gadiem.

Pastāv arī izteiktas darbaspēka un darba vietu reģionālā sadalījuma atšķirības. Pēdējo desmit gadu laikā augstākais bezdarba līmenis valstī saglabājies Latgales reģionā, savukārt jauno darbavietu koncentrācija pārsvarā veidojusies Rīgas reģionā un Rīgas pilsētā. Ņemot vērā laiku un resursus, kas nepieciešams, lai notiktu vispārīga reģionālā izlīdzināšanās, darba tirgus reģionālās atšķirības visdrīzāk saglabāsies kā ilgtermiņa problēma.

3.9. attēls

**Darbaspēka pieprasījums un piedāvājums**

(tūkst. cilvēku)

Kopumā 2020.gadā darbaspēka piedāvājums pārsniegs pieprasījumu par aptuveni 6%, savukārt līdz 2030.gadam starpība varētu samazināties par aptuveni 1 procentpunktu – līdz aptuveni 5%. Lai arī atbilstošais darbaspēka pārpalikums varētu būt pietiekams, lai nodrošinātu normālu darba tirgus un tautsaimniecības funkcionēšanu kopumā, tomēr atsevišķos darba tirgus segmentos (reģionos, atsevišķās profesijās) disproporcijas varētu būt pietiekami nozīmīgas, lai kavētu noteiktu tautsaimniecības sektoru izaugsmi.

Sagaidāms, ka nodarbināto skaits līdz 2020.gadam mērķa scenārija gadījumā varētu palielināties par gandrīz 6% jeb aptuveni 50 tūkst., kas absorbēs daļu pašreizējo darba meklētāju. Tomēr daļa iedzīvotāju, kas nespēs pielāgoties jauniem apstākļiem, visdrīzāk izies no darba tirgus (galvenokārt pensionēsies, t.sk., priekšlaicīgi).

Sagaidāms, ka bezdarba radītāji līdz pat 2016.gadam noturēsies salīdzinoši augstā līmenī (bezdarba līmenis zem 10% varētu noslīdēt 2014.gadā). Tas kopumā neveicinās iedzīvotāju līdzdalības darba tirgū straujāku pieaugumu. Tāpēc demogrāfijas negatīvo tendenču ietekmē darbaspēka piedāvājums vidējā termiņā turpinās samazināties.

Tomēr ilgtermiņa perspektīvā raugoties, pieaugot darba tirgus pievilcībai, darbaspēka piedāvājums atsāks pieaugt. Tas līdzsvaros situāciju darba tirgū un nākamā desmitgadē bezdarba radītāji saglabāsies tuvu dabīgam bezdarba līmenim (5-6% robežās).

3.12. tabula

**Nodarbinātības un bezdarba galveno rādītāju prognozes**

|  |  |  |  |
| --- | --- | --- | --- |
|  | **2012** | **2020** | **2030** |
| **Iedzīvotāju skaits** (tūkst., 15-74 vecuma grupā ) | 2041,8 | 1931,5 | 1891,8 |
| **Nodarbināto iedzīvotāju skaits** (tūkst., 15-74 vecuma grupā ) | 885,6 | 935,3 | 965,7 |
| **nodarbināto iedzīvotāju skaita izmaiņas** (tūkst. pret 2012. gadu) | – | 49,7 | 80,1 |
| **nodarbināto iedzīvotāju skaita izmaiņas** (% pret 2012. gadu) | – | 5,6 | 9,0 |
| **Ekonomiski aktīvo iedzīvotāju skaits** (tūkst., 15-74 vecuma grupā ) | 1041,1 | 999,5 | 1021,4 |
| **Darba meklētāju skaits** (tūkst., 15-74 vecuma grupā) | 155,5 | 64,2 | 55,7 |
| **Nodarbinātības līmenis** (nodarbināto skaits pret kopējo iedzīvotāju skaitu 15-74 gadu vecumā grupā) | 56,3 | 64,8 | 67,1 |
| **Līdzdalības līmenis** (ekonomiski aktīvo iedzīvotāju skaits pret kopējo iedzīvotāju skaitu 15-74 vecuma grupā) | 66,1 | 69,3 | 71,0 |
| **Bezdarba līmenis** (bezdarbnieku (darba meklētāju) īpatsvars ekonomiski aktīvo iedzīvotāju skaitā 15-74 gadu vecuma grupā) | 14,9 | 6,4 | 5,5 |

**Darbaspēka piedāvājums pa izglītības tematiskajām grupām**

Sagaidāms, ka vidējā un ilgtermiņā turpinās palielināties ekonomiski aktīvo iedzīvotāju skaits ar augstāko izglītību. Vienlaikus pakāpeniski samazināsies darbaspēka piedāvājums ar vidējo izglītību. Šīs izmaiņas nākotnē noteiks darbaspēka piedāvājuma pakāpenisku pārstrukturēšanos – būtiski palielināsies augstākās kvalifikācijas darbaspēka īpatsvars kopējā piedāvājumā, bet samazināsies vidējas un zemas kvalifikācijas darbaspēka piedāvājums. 2030.gadā darbaspēka piedāvājums ar augstāko izglītību varētu veidot jau gandrīz pusi no kopējā darbaspēka piedāvājuma. Jāatzīmē, ka līdzīgas tendences sagaidāmas arī ES kopumā.

Saglabājoties līdzšinējai izglītības piedāvājuma struktūrai, vislielākais darbaspēka pieaugums **ar augstāko izglītību** sagaidāms, sociālo zinātņu, komerczinību un tiesību zinību jomās. Atbilstošās kvalifikācijas darbaspēka piedāvājuma pieaugums veidos gandrīz pusi no kopējā darbaspēka pieauguma ar augstāko izglītību.

Vienlaikus atsevišķās augstākās izglītības tematiskajās grupās ir sagaidāms darbaspēka piedāvājuma samazinājums, ko pamatā noteiks darbaspēka novecošanās un pakāpeniska iziešana no darba tirgus. Visvairāk tas izpaudīsies lauksaimniecības zinātnēs, kur aptuveni puse no pašlaik ekonomiski aktīvajiem iedzīvotājiem ir vecumā virs 50 gadiem. Turklāt pašlaik lauksaimniecības zinātnēs studējošo skaits nav pietiekams, lai nodrošinātu novecojošā darbaspēka aizvietošanu.

Novecošanās tendences spilgti būs redzamas arī atsevišķu inženierzinātņu un ražošanas kvalifikācijas speciālistu piedāvājumā nākotnē. Pašlaik aptuveni 70% no ekonomiski aktīviem iedzīvotājiem ar augstāko izglītību tekstilizstrādājumu ražošanā ir vecumā virs 50 gadiem. Līdzīga situācija ir starp ekonomiski aktīviem iedzīvotājiem ar izglītību mehānikā un metālapstrādē, kur gandrīz 55% ir pirmspensijas vecumā un nākamo 10-20 gadu laikā vairums no tiem pametīs darba tirgu. Līdzīgi kā lauksaimniecībā, arī mehānikas un metālapstrādes studiju programmās studējošo skaits ir nepietiekams, lai nodrošinātu darbaspēka normālu atražošanu.

Darbaspēka piedāvājums **ar vidējo izglītību** samazināsies gandrīz visās tematiskajās grupās. Vidējā termiņā kopējais darbaspēka piedāvājuma samazinājums spilgtāk izpaudīsies jomās, kur ir lielāks gados vecāku ekonomiski aktīvo iedzīvotāju īpatsvars (atsevišķās inženierzinātņu jomās, māszinībās un farmācijas izglītības jomās).

3.13. tabula

**Darbaspēka piedāvājuma izmaiņas pa izglītības tematiskajām grupām**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Izglītības tematiskā  grupa | | tūkstošos | | | struktūra, % | | | izmaiņas pret 2012.g., % | |
| **2012** | **2020** | **2030** | **2012** | **2020** | **2030** | **2020** | **2030** |
| Augstākā izglītība | **Augstākā izglītība kopā** | | **323,3** | **375,5** | **468,7** | **31,0** | **37,6** | **45,9** | **16,2** | **45,0** |
| Izglītība | | 48,5 | 46,0 | 44,7 | 4,7 | 4,6 | 4,4 | -5,1 | -7,8 |
| Humanitārās zinātnes un māksla | | 21,4 | 27,6 | 32,8 | 2,1 | 2,8 | 3,2 | 28,8 | 53,4 |
| Sociālās zinātnes, komerczinības un tiesības | | 132,3 | 160,9 | 201,8 | 12,7 | 16,1 | 19,8 | 21,6 | 52,5 |
| Dabas zinātnes, matemātika un informācijas tehnoloģijas | | 17,3 | 24,0 | 37,8 | 1,7 | 2,4 | 3,7 | 38,3 | 118,3 |
| Inženierzinātnes, ražošana un būvniecība | | 54,2 | 57,7 | 73,0 | 5,2 | 5,8 | 7,2 | 6,5 | 34,9 |
| Lauksaimniecība | | 10,0 | 8,3 | 7,9 | 1,0 | 0,8 | 0,8 | -16,9 | -21,3 |
| Veselības aprūpe un sociālā labklājība | | 23,8 | 30,1 | 44,7 | 2,3 | 3,0 | 4,4 | 26,2 | 87,3 |
| Pakalpojumi | | 15,7 | 21,0 | 26,0 | 1,5 | 2,1 | 2,5 | 33,4 | 65,4 |
| Vidējā izglītība | **Vidējā izglītība kopā** | | **611,0** | **497,2** | **428,6** | **58,7** | **49,7** | **42,0** | **-18,6** | **-29,9** |
| Izglītība | | 4,5 | 2,3 | 0,9 | 0,4 | 0,2 | 0,1 | -48,1 | -80,9 |
| Humanitārās zinātnes un māksla | | 7,9 | 7,7 | 7,7 | 0,8 | 0,8 | 0,8 | -2,9 | -2,7 |
| Sociālās zinātnes, komerczinības un tiesības | | 43,9 | 33,7 | 25,7 | 4,2 | 3,4 | 2,5 | -23,4 | -41,5 |
| Dabas zinātnes, matemātika un informācijas tehnoloģijas | | 6,3 | 5,3 | 4,8 | 0,6 | 0,5 | 0,5 | -15,5 | -23,3 |
| Inženierzinātnes, ražošana un būvniecība | | 203,6 | 151,7 | 111,2 | 19,6 | 15,2 | 10,9 | -25,5 | -45,4 |
| Lauksaimniecība | | 23,2 | 17,6 | 11,8 | 2,2 | 1,8 | 1,2 | -24,2 | -49,4 |
| Veselības aprūpe un sociālā labklājība | | 18,8 | 12,9 | 8,0 | 1,8 | 1,3 | 0,8 | -31,1 | -57,3 |
| Pakalpojumi | | 38,1 | 34,7 | 36,1 | 3,7 | 3,5 | 3,5 | -9,0 | -5,4 |
| Vispārējā vidējā izglītība | | 264,6 | 231,2 | 222,5 | 25,4 | 23,1 | 21,8 | -12,6 | -15,9 |
| Pamatizglītība un zemāka par pamatizglītību | | | **106,8** | **126,9** | **124,1** | **10,3** | **12,7** | **12,1** | **18,8** | **16,2** |
| Kopā | |  | **1041,1** | **999,5** | **1021,4** | **100** | **100** | **100** | **-4,0** | **-1,9** |

Jāatzīmē, ka būtiskākais samazinājums varētu būt starp ekonomiski aktīvajiem iedzīvotājiem ar arodizglītību un vidējo profesionālo izglītību. Mērenāks darbaspēka piedāvājuma samazinājums sagaidāms ar vidējo vispārējo izglītību. Šīs tendences kopumā norāda uz nepieciešamību palielināt profesionālās izglītības nozīmi vidējā līmeņa izglītībā, mainot jauniešu izglītības preferences par labu profesionālai ievirzei.

Vienlaikus īpaša uzmanība būtu pievēršama iedzīvotājiem ar pamatizglītību, kuru skaits darba tirgū joprojām ir ievērojams. Turklāt nav sagaidāms arī, ka tuvākā nākotnē to īpatsvars varētu ievērojami sarukt. Jāuzsver, ka savlaicīgi veiktas reformas izglītības sistēmā var novērst iespējamās disproporcijas darba tirgū.

## 3.5. Darbaspēka pieprasījuma un piedāvājuma atbilstība

**Atbilstība pa izglītības tematiskajām grupām**

Līdz 2030.gadam darbaspēka pieprasījums kopumā turpinās pārkārtoties par labu pieprasījumam pēc speciālistiem ar augstāko izglītību. Līdzīgas tendences būs vērojamas arī piedāvājuma pusē, turklāt izmaiņas darbaspēka piedāvājumā varētu būt sagaidāmas pat ātrāk nekā pieprasījumā.

Vidējā termiņā (līdz 2020.gadam) augstākās un vidējās kvalifikācijas darbaspēka pieprasījums un piedāvājums pakāpeniski sasniegs līdzsvara stāvokli. Vienlaikus darbaspēka pieprasījuma un piedāvājuma attiecība nebūs vienlīdz vienāda visos izglītības apakšsegmentos – daudz izteiktāka nepietiekamība būs vērojama pēc darbaspēka ar profesionālās ievirzes izglītību (gan vidējā, gan augstākajā izglītībā).

Vienlaikus, bez efektīvas un uz darba tirgu orientētas tālākizglītības, augstākais darbaspēka pārpalikums gan vidējā, gan ilgtermiņā saglabāsies starp iedzīvotājiem ar pamatizglītību un vidējo vispārējo izglītību.

3.10. attēls

**Darbaspēka piedāvājuma un pieprasījuma prognozes ar augstāko izglītību sadalījumā pa izglītības tematiskajām grupām**

(tūkst.)

|  |  |  |
| --- | --- | --- |
| **Izglītība** | **Humanitārās zinātnes un māksla** | **Sociālās zinātnes, komerczinības un tiesības** |
|  |  |  |
| **Dabas zinātnes, matemātika un informācijas tehnoloģijas** | **Inženierzinātnes, ražošana un būvniecība** | **Lauksaimniecība** |
|  |  |  |
| **Veselības aprūpe un sociālā labklājība** | **Pakalpojumi** | **Augstākā izglītība kopā** |
|  |  |  |

Saglabājoties esošai sagatavošanas intensitātei, būtiskākais darbaspēka pārpalikums **augstākās izglītības grupā** sagaidāms starp iedzīvotājiem ar izglītību humanitārās zinātnēs un pakalpojumu jomā. Neskatoties uz to, ka pieprasījums pēc atbilstošās kvalifikācijas speciālistiem vidējā un ilgtermiņā varētu palielināties, tomēr nav sagaidāms, ka jauno darbavietu pieaugums nākotnē varētu būtu tik liels, lai akumulētu kaut pusi no darba tirgū ienākošo atbilstošās kvalifikācijas jauno speciālistu skaita. Darbaspēka pārpalikums ar izglītību humanitārajā jomā, kā arī pakalpojumu jomā 2020.gadā varētu pārsniegt pat 20%.

Nozīmīgs darbaspēka piedāvājuma pārsvars pār pieprasījumu būs vērojams arī sociālās, komerc- un tiesību zinībās, kā arī pedagogu izglītības programmu grupā. 2020.gadā apmēram 10% atbilstošās kvalifikācijas jauno speciālistu strādās savai izglītībai neatbilstošā darbā. Turklāt nemainoties uzsvariem izglītības piedāvājumā, minētās disproporcijas ilgtermiņā palielināsies.

3.11. attēls

**Darbaspēka piedāvājuma un pieprasījuma prognozes ar vidējo izglītību sadalījumā pa izglītības tematiskajām grupām**

(tūkst.)

|  |  |  |
| --- | --- | --- |
| **Vispārējā izglītība** | **Humanitārās zinātnes un māksla** | **Sociālās zinātnes, komerczinības un tiesības** |
|  |  |  |
| **Dabas zinātnes, matemātika un informācijas tehnoloģijas** | **Inženierzinātnes, ražošana un būvniecība** | **Lauksaimniecība** |
|  |  |  |
| **Veselības aprūpe un sociālā labklājība** | **Pakalpojumi** | **Vidējā izglītība kopā** |
|  |  |  |

Savukārt citās izglītības jomās var nākties saskarties ar nepieciešamo speciālistu iztrūkumu. Visātrāk tas varētu izpausties dabas zinātņu, matemātikas un informācijas tehnoloģiju grupā. Ja netiks mainīta izglītības struktūra, līdz 2020.gadam var veidoties iztrūkums pēc speciālistiem ar augstāko izglītību inženierzinātnēs, ražošanā un būvniecībā, lauksaimniecībā, kā arī veselības aprūpē un sociālajā labklājībā.

Sagaidāms, ka **vidējās izglītības līmenī**, līdzīgi kā augstākajā izglītībā, relatīvi lielākais darbaspēka pārpalikums veidosies iedzīvotāju grupā ar izglītību humanitārajā un mākslas novirzienā, kā arī sociālo, komerc- un tiesību zinību novirzienā. Turklāt darba iespējas ar iegūto izglītību saistītajā jomā vēl vairāk samazinās pastiprinātā konkurence no speciālistiem ar augstāko izglītību atbilstošajā jomā.

3.14. tabula

**Darbaspēka pieprasījums un piedāvājums pa izglītības tematiskām grupām**

(saglabājoties pašreizējai darbaspēka sagatavošanas struktūrai)

|  |  |  |  |  |  |  |  |
| --- | --- | --- | --- | --- | --- | --- | --- |
|  |  | **Prognoze** | | | | | |
|  |  | **2020** | | | **2030** | | |
|  |  | piepra­sījums | piedā­vājums | atbils-tība | piepra­sījums | piedā­vājums | atbils-tība |
| **Augstākā izglītība** | **Augstākā izglītība kopā** | **370,3** | **375,5** | **99** | **441,6** | **468,7** | **94** |
| Izglītība | 42,8 | 46,0 | 93 | 39,7 | 44,7 | 89 |
| Humanitārās zinātnes un māksla | 21,8 | 27,6 | 79 | 23,6 | 32,8 | 72 |
| Sociālās zinātnes, komerczinības un tiesības | 147,4 | 160,9 | 92 | 165,7 | 201,8 | 82 |
| Dabas zinātnes, matemātika un informācijas tehnoloģijas | 32,3 | 24,0 | 135 | 50,8 | 37,8 | 134 |
| Inženierzinātnes, ražošana un būvniecība | 71,0 | 57,7 | 123 | 95,4 | 73,0 | 131 |
| Lauksaimniecība | 8,4 | 8,3 | 101 | 9,2 | 7,9 | 116 |
| Veselības aprūpe un sociālā labklājība | 30,0 | 30,1 | 100 | 38,9 | 44,7 | 87 |
| Pakalpojumi | 16,5 | 21,0 | 79 | 18,4 | 26,0 | 71 |
| **Vidējā izglītība** | **Vidējā izglītība kopā** | **487,3** | **497,2** | **98** | **447,0** | **428,6** | **104** |
| **Profesionālā vidējā izglītība kopā** | **284,4** | **266,0** | **107** | **264,6** | **206,1** | **128** |
| Izglītība | 2,9 | 2,3 | 123 | 1,9 | 0,9 | 225 |
| Humanitārās zinātnes un māksla | 4,8 | 7,7 | 62 | 3,6 | 7,7 | 47 |
| Sociālās zinātnes, komerczinības un tiesības | 29,7 | 33,7 | 88 | 20,5 | 25,7 | 80 |
| Dabas zinātnes, matemātika un informācijas tehnoloģijas | 5,7 | 5,3 | 107 | 7,1 | 4,8 | 146 |
| Inženierzinātnes, ražošana un būvniecība | 171,2 | 151,7 | 113 | 164,6 | 111,2 | 148 |
| Lauksaimniecība | 16,1 | 17,6 | 91 | 10,7 | 11,8 | 91 |
| Veselības aprūpe un sociālā labklājība | 13,6 | 12,9 | 105 | 9,1 | 8,0 | 113 |
| Pakalpojumi | 40,6 | 34,7 | 117 | 47,1 | 36,1 | 130 |
| **Vispārējā vidējā izglītība** | **202,9** | **231,2** | **88** | **182,4** | **222,5** | **82** |
| Pamatizglītība un zemāka par pamatizglītību | | 74,8 | 126,9 | 59 | 72,2 | 124,1 | 58 |
| **Kopā** | | **932,4** | **999,5** | **93** | **960,7** | **1021,4** | **94** |

Vienlaikus nepietiekams piedāvājums paredzams inženierzinātņu, ražošanas un būvniecības (galvenokārt metālapstrādes, mašīnzinību un kokapstrādes jomās), dabas zinātņu, matemātikas un informācijas tehnoloģiju, kā arī pakalpojumu (galvenokārt viesnīcu un restorānu pakalpojumu, transporta pakalpojumu un personu un īpašuma aizsardzības jomās) tematiskajās grupās. Šajās grupās, saglabājoties līdzšinējai darbaspēka sagatavošanas struktūrai, piedāvājums varētu samazināties.

Saskaņā ar EM prognozēm, turpmākajos gados vislielākās problēmas atrast darbu būs iedzīvotājiem bez izglītības kādā no profesijām. Šādi iedzīvotāji nākotnē varētu veidot pusi no kopēja bezdarbnieku skaita.

**Atbilstība pa profesiju grupām**

Prognozes liecina, ka **vidējā termiņā** darbaspēka piedāvājums pārsniegs pieprasījumu gan augstākās kvalifikācijas, gan zemākās kvalifikācijas profesiju grupās. Savukārt vairākās vidējās kvalifikācijas profesiju pamatgrupās būs vērojams iztrūkums, piemēram, kvalificētu lauksaimniecības, mežsaimniecības un zivsaim­niecības darbinieku, iekārtu un mašīnu operatoru un izstrādājumu montieru kā arī kvalificētu strādnieku un amatnieku profesiju pamatgrupās.

3.12. attēls

**Darbaspēka piedāvājuma un pieprasījuma prognozes   
sadalījumā pa profesiju grupām** (tūkst.)

|  |  |  |
| --- | --- | --- |
| **Vadītāji** | **Vecākie speciālisti** | **Speciālisti** |
|  |  |  |
| **Kalpotāji** | **Pakalpojumu un tirdzniecības darbinieki** | **Kvalificēti lauksaimniecības, mežsaimniecības darbinieki** |
|  |  |  |
| **Kvalificēti strādnieki un amatnieki** | **Iekārtu un mašīnu operatori, izstrādājumu montieri** | **Vienkāršās profesijas** |
|  |  |  |

Darbaspēka pieprasījums līdz 2020.gadam palielināsies gandrīz visās profesiju pamatgrupās, izņemot kvalificētus lauksaimniecības, mežsaimniecības un zivsaim­niecības darbiniekus, kalpotāju profesijas (vidējās kvalifikācijas administratīvais atbalsta dienests un klientu apkalpošanas speciālisti) un vienkāršās profesijas.

Vienlaikus darbaspēka piedāvājums pieaugs augstākās kvalifikācijas profesiju grupās, ko nosaka lielais studējošo skaits iepriekšējos gados. Vidējās un zemākās kvalifikācijas profesiju pamatgrupās darbinieku piedāvājums samazināsies.

**Ilgtermiņā,** saglabājoties līdzšinējai darbaspēka sagatavošanas struktūrai, disproporcijas padziļināsies jau iepriekš minētajās vidējās kvalifikācijas profesijās – iekārtu un mašīnu operatoru, kā arī kvalificētu strādnieku un amatnieku profesijās piedāvājums būs ievērojami mazāks nekā pieprasījums. Pieprasījums pārsniegs piedāvājumu arī kvalificētu lauksaimniecības, mežsaimniecības un zivsaimniecības darbinieku profesiju grupā, jo šajā profesiju grupā ir samērā augsts gados veco cilvēku skaits, bet vienlaikus relatīvi mazs jaunpienācēju skaits no izglītības sistēmas.

3.13. attēls

**Darbaspēka pieprasījuma un piedāvājuma attiecība 2030.gadā  
pa profesiju grupām** (%, pieprasījums pret piedāvājumu)

Pieprasījums būs zemāks nekā piedāvājums pēc vadītājiem un vecākajiem speciālistiem (galvenokārt pēc juridisko, sociālo un kultūras lietu vecākajiem speciālistiem, izglītības jomas vecākiem speciālistiem, kā arī komercdarbības un pārvaldes (administrācijas) vecākajiem speciālistiem). Vienlaikus darbaspēka iztrūkums sagaidāms pēc zinātnes un inženierzinātņu jomas vecākajiem speciālistiem un informācijas un komunikācijas tehnoloģiju jomas vecākajiem speciālistiem.

## 3.6. Prasmju pieprasījuma un piedāvājuma izmaiņas ES

### 3.6.1 Vispārējās darba tirgus attīstības tendences ES

Saskaņā ar CEDEFOP (Eiropas profesionālās izglītības attīstības centrs) prognozēm, līdz 2020.gadam ES tiek prognozēta pakāpeniska un mērena ekonomikas un darba tirgus izaugsme. Prognoze paredz darba vietu pieaugumu visās dalībvalstīs, kaut gan jaunas darba vietas veidosies galvenokārt dēļ aizvietojošā pieprasījuma.

Globalizācija un tehnoloģiju attīstība turpinās ekonomikas maiņu uz zināšanām vērstu ekonomiku, līdz ar to augs pieprasījums pēc zināšanu ietilpīgām profesijām. Līdz 2020.gadam paredzams, ka ES darbaspēks būs augstāk kvalificēts kā jebkad, kas nozīmē, ka svarīgi būs jaunu zināšanu ietilpīgu darba vietu izveide, lai augsta līmeņa prasmes tiktu pilnībā izmantotas, jo augsti kvalificēts un apmācīts darbaspēks tiek uzskatīts par vienu no svarīgākajiem Eiropas konkurētspējas nodrošinošiem faktoriem.

Nākotnē ES darba tirgu sagaida vairāki izaicinājumi – sabiedrības novecošanās, valsts budžetu konsolidācijas pasākumi, izglītības un apmācības sistēmas finansiālās problēmas un fakts, ka ražošanas procesi kļūst zināšanu ietilpīgāki. Tie lielā mērā ietekmēs arī turpmākās attīstības tendences ES un situāciju darba tirgū. CEDEFOP prognozētās prasmju pieprasījuma un piedāvājuma galvenās tendences līdz 2020.gadam ir šādas[[8]](#footnote-8):

* lēnākas strukturālās izmaiņas starp nozarēm nekā iepriekšējā desmitgadē;
* apstrādes rūpniecība un primārais sektors saglabās nozīmīgu vietu ES ekonomikā, tomēr nodarbināto skaits šajās nozarēs saruks;
* turpināsies orientācija uz pakalpojumiem un zināšanām vērstu ekonomiku;
* jaunas darba vietas veidosies galvenokārt dēļ aizvietojošā pieprasījuma;
* augs pieprasījums pēc zināšanu ietilpīgām profesijām;
* jaunas darba iespējas būs galvenokārt augstākās un zemākās kvalifikācijas darbos, tādējādi radot darba vietu polarizāciju;
* augstākās kvalifikācijas piedāvājums augs straujāk nekā pieprasījums;
* lielākais darbaspēka iztrūkums paredzams profesijās, kurās nepieciešamas specifiskas zināšanas.

Salīdzinot ES un Latvijas prasmju pieprasījuma un piedāvājuma izmaiņas, turpmāk tekstā ir izmantotas CEDEFOP prognozes. Tās ir balstītas uz kvantitatīvu metodoloģiju, izmantojot Nacionālo kontu, Eiropas darbaspēka apsekojuma datus, daudznozaru makroekonomisko modeli, kas apvieno ikgadējā ekonometriskā modeļa un vidēja termiņa nozaru modeļa elementus, kā arī katras ES dalībvalsts ekspertu novērtējumu. CEDEFOP pārstāv arī eksperts no EM.

Prognožu mērķis ir nodrošināt informāciju par nākotnes darba tirgus attīstības tendencēm nevis precīzus datus par plānotajām darba iespējām. CEDEFOP mērķis ir informēt par pārmaiņām profesionālajā izglītībā un sekmēt diskusiju par politiku šajā jomā. CEDEFOP sadarbojas ar Eiropas Komisiju, valstu valdību, darba devēju un arodbiedrību pārstāvjiem, zinātniekiem un speciālistiem.

### 3.6.2. Prasmju pieprasījuma tendences ES

Kopumā darba tirgus attīstības tendences līdz 2020.gadam ES un Latvijā ir līdzīgas. Galvenā atšķirība ir vērojama apstrādes rūpniecībā, kur ES ir paredzams nodarbināto skaita samazinājums, savukārt Latvijā šajā nozarē paredzams viens no lielākajiem nodarbināto skaita pieaugumiem, kas skaidrojams ar zemāku rūpniecības tehnoloģiju attīstības līmeni. Lai arī apstrādes rūpniecības pieaugumā liela loma būs produktivitātei, tomēr darbaspēka pieprasījums saglabāsies augsts.

Galvenās pieprasījuma tendences līdz 2020.gadam pa nozarēm un profesiju grupām ir šādas:

* **Latvijā visās nozarēs, izņemot primāro sektoru un sabiedriskos pakalpojumus, nodarbināto skaits pieaugs straujāk nekā ES**

Nodarbināto skaits ES 2020.gadā salīdzinājumā ar 2010.gadu pieaugs par 3,4%. Latvijā nodarbināto skaits šajā periodā pieaugs straujāk (par 8,7%) nekā ES. Straujāku nodarbināto pieaugumu Latvijā nosaka dziļais kritums krīzes laikā. Galvenās atšķirības starp ES un Latviju ir vērojamas nodarbināto skaita izmaiņās apstrādes rūpniecībā, būvniecībā un sabiedriskajos pakalpojumos. Pārējās nozarēs nodarbināto izmaiņu tendence tiek prognozētas līdzīgas.

3.14. attēls

|  |
| --- |
|  |

Avots: CEDEFOP

* **Kopumā ES līdz 2020.gadam tiek prognozētas lēnākas strukturālās izmaiņas starp nozarēm nekā iepriekšējā desmitgadē**

Nozares, kurām līdz 2020.gadam tiek prognozēta strauja izaugsme ir, piemēram, mazumtirdzniecība, ūdens apgāde un dažādas pakalpojumu nozares, savukārt tādu nozaru izaugsme kā būvniecība, mašīnbūve, viesnīcas un ēdināšana ir paredzama augstāka par vidējo, tomēr šo nozaru izaugsmi lielā mērā var ietekmēt dažādi ārējie ekonomiskie faktori. Tādas nozares kā lauksaimniecība un tekstilrūpniecība un metālu ražošana, kas piedzīvo lēnāku attīstību, saglabās tādu attīstības tendenci pat tad, ja ekonomika kopumā piedzīvos strauju izaugsmi. Vairāku rūpniecības nozaru (piemēram, nafta un gāze, ķīmiskā rūpniecība, poligrāfija) izaugsme, salīdzinoši ar citām nozarēm, būs lēna, tomēr vienlaikus, ekonomikas izrāviena gadījumā, pieprasījums pēc šo nozaru produkcijas pieaugs.

3.15. attēls

**ES nozaru izaugsme no 2010. līdz 2020.gadam**

|  |  |  |  |
| --- | --- | --- | --- |
|  |  | **Nenoteiktība par izaugsmes tendencēm** | |
|  |  | **Augsta** | **Zema** |
| **Izaugsme 2010-2020** | **Strauja** | **Nozares, kas ir visjūtīgākās pret biznesa cikliem un ārējiem faktoriem:**   * Apstrādes rūpniecība (farmācija, mašīnbūve) * Būvniecība * Viesnīcas un sabiedriskā ēdināšana * Transports (sauszemes un gaisa) * Sabiedriskie pakalpojumi * Citi komercpakalpojumi (apdrošināšana) | **Nozares, kas paplašināsies neskatoties uz ekonomikas izaugsmes tempu un pieprasījumu:**   * Mazumtirdzniecība * Pārējā rūpniecība (ūdens apgāde) * Transports (ūdens transports) * Citi komercpakalpojumi (profesionālie pakalpojumi, komunikācijas, IT pakalpojumi, bankas un finanses) |
| **Lēna** | * Apstrādes rūpniecība (nafta un gāze, pārtikas ražošana, koka un papīra ražošana, poligrāfija, ķīmiskā rūpniecība, metāli, ne-metāliskie minerālprodukti) * Cita rūpniecība (elektroenerģijas apgāde) | * Lauksaimniecība * Apstrādes rūpniecība (tekstilrūpniecība, elek­tronika) * Cita rūpniecība (ogļrūpniecība un cita ieguves rūpniecība, gāzes apgāde) * Valsts pārvalde un aizsardzība |

Avots: CEDEFOP

* **Apstrādes rūpniecība un primārais sektors saglabās nozīmīgu vietu ES ekonomikā, tomēr nodarbināto skaits šajās nozarēs saruks**

Salīdzinoši augsti kvalificēts darbaspēks, zemākas darbaspēka izmaksas un infrastruktūras uzlabojumi ir nodrošinājuši atsevišķu dalībvalstu konkurētspēju vairākās apstrādes rūpniecības jomās. Arī Latvijā viens no straujākajiem nodarbināto skaita pieaugumiem ir sagaidāms tieši apstrādes rūpniecībā, kas pašreiz ir galvenais tautsaimniecības izaugsmes virzītājs. Savukārt ES sagaidāms, ka nodarbināto skaits apstrādes rūpniecībā pat nedaudz saruks. ES nodarbināto skaita samazināšanos šajā nozarē nosaka augstais tehnoloģiskais līmenis un ieguldījumi izpētei un attīstībai. Atšķirībā no ES, Latvijā no visām jaunajām darba vietām (paplašinošais pieprasījums), apmēram 24% tiks izveidotas apstrādes rūpniecībā.

Apstrādes rūpniecība un primārie sektori saglabās nozīmīgu vietu ES ekonomikā un nodrošinās nozīmīgu daudzumu darba vietas pateicoties aizvietojošam pieprasījumam, tomēr no 2010.gada līdz 2020.gadam nodarbināto īpatsvars primārajos sektoros samazināsies. Tas lielā mērā saistīts ar pieaugošu konkurenci ārpus ES. Tās ES valstis (piemēram, Čehija, Ungārija, Polija, Slovākija, Latvija), kuras joprojām var piedāvāt salīdzinoši lētu, bet tajā pašā laikā augsti kvalificētu darbaspēku, arī turpmāk var sagaidīt stabilitāti vai pat nodarbinātības pieaugumu apstrādes rūpniecībā.

* **Turpināsies orientācija uz pakalpojumiem un zināšanām vērstu ekonomiku**

Globalizācijas un tehnoloģiju attīstības rezultātā, turpināsies orientācija uz pakalpojumiem un zināšanām vērstu ekonomiku. Paredzams, ka tādas pakalpojumu nozares kā tūrisms, veselības aprūpe un IT joprojām nodrošinās lielāko darbavietu pieaugumu ES līdz 2020.gadam. Gan Latvijā, gan ES vairāk kā 50% no visām darba iespējām, būs komercpakalpojumu un transporta un sakaru nozarē. Sabiedrisko pakalpojumu nozarē ES līdz 2020.gadam būs pieejamas 22% no visām darba iespējām, savukārt Latvijā tikai 14%, kas lielā mērā skaidrojams ar ievērojamiem nodarbināto skaita samazinājumiem krīzes laikā.

3.16. attēls

**Kopējās darba iespējas\* ES un Latvijā pa nozarēm līdz 2020.gadam, %**

|  |  |
| --- | --- |
|  |  |

\* Kopējās darba iespējas = paplašinošais pieprasījums (tiek izveidotas jaunas darba vietas) + aizvietojošais pieprasījums (darba vietas atbrīvojas dēļ tā, ka cilvēki pensionējas vai pamet darba tirgu citu iemeslu dēļ)

Avots: CEDEFOP

No kopējām darba iespējām gan ES, gan Latvijā apmēram 6-7% būs pieejamas būvniecībā, tomēr atšķirībā no Latvijas, kur no visām jaunajām darbavietām 14% izveidosies būvniecībā, ES šajā nozarē darba vietas būs pieejamas tikai dēļ aizvietojošā pieprasījuma – nepieciešamības aizvietot cilvēkus, kas pametīs darba tirgu, galvenokārt dēļ pensionēšanās. Līdz ar to ES jaunas darba vietas šajā nozarē netiks izveidotas, savukārt Latvijā tik liels jaunu darba vietu skaits būvniecībā ir skaidrojams ar apjomīgo samazinājumu krīzes laikā.

* **Jaunas darba vietas veidosies galvenokārt dēļ aizvietojošā pieprasījuma**

Lai gan krīzes laikā Eiropa zaudēja 5,5 milj. darba vietas, tiek prognozēts, ka līdz 2020.gadam, ES būs apmēram 83 milj. darba iespēju, no kurām apmēram 8 milj. jeb 10% būs no jauna radītas darba vietas (paplašinošais pieprasījums), savukārt 75 milj. jeb 90% darba vietas izveidosies dēļ tā, ka cilvēki atstās darba tirgu vai pensionēsies (aizvietojošais pieprasījums). Pensijā dosies pēckara „bērnu buma” paaudze un visās nozarēs un visās profesijās pavērsies jaunas darba iespējas[[9]](#footnote-9).

3.17. attēls

**Darba iespējas ES un Latvijā līdz 2020.gadam**

|  |  |
| --- | --- |
|  |  |

Avots: CEDEFOP

Latvijā šajā periodā no visām darba iespējām (347 tūkst.) 23% veidosies dēļ paplašinošā pieprasījuma un 77% dēļ aizvietojošā pieprasījuma.

* **Augs pieprasījums pēc zināšanu ietilpīgām profesijām**

Nozaru attīstība atspoguļosies profesiju struktūras izmaiņās. Saskaņā ar pieprasījuma prognozi, jaunas darba vietas izveidosies visās profesijās, pat tajās kurās nodarbināto īpatsvars ir ilgstoši samazinājies. To galvenokārt noteiks aizvietojošais pieprasījums. Vairāk pieprasītas būs zināšanu ietilpīgās profesijas, savukārt piepra­sījums pēc roku darba un rutīnas darba veicējiem samazināsies. Gan ES, gan Latvijā vispieprasītākās profesijas līdz 2020.gadam būs dažādi speciālisti (fizikas, matemātikas, IT jomas, inženierzinātņu un citu jomu speciālisti). Tiek prognozēts, ka šajās grupās veidosies apmēram 75% no kopējām darba iespējām.

3.18. attēls

**Vispieprasītākās profesiju grupas ES līdz 2020.gadam** (milj.)

|  |  |  |  |
| --- | --- | --- | --- |
|  | Paplašinošais pieprasījums | Aizvieto­jošais pie­prasījums | Kopējās darba iespējas |
|
| Likumdevēji, amatpersonas un vadītāji (struktūrvienību vadītāji) | 1,6 | 8,5 | 10,1 |
| Vecākie speciālisti (fizikas, matemātikas, inženierzinātņu  un citi speciālisti) | 2,5 | 11,6 | 14,1 |
| Speciālisti (zinātnes un inženierzinātņu speciālisti,  veselības aprūpes speciālisti, IT speciālisti) | 4,8 | 10,6 | 15,4 |
| Pakalpojumu un tirdzniecības jomu darbinieki | 1,0 | 8,2 | 9,2 |
| Vienkāršās profesijas | 2,5 | 8,5 | 11,0 |

Avots: CEDEFOP

* **Jauns darbs būs pieejams galvenokārt augstākās un zemākās kvalifikācijas darbos**

Pastāv risks, ka jaunās darba vietas neveidosies vienmērīgi un būs vērojama darbu polarizācija – jauns darbs būs pieejams galvenokārt augstākās (dažādi speciālisti) un zemākās kvalifikācijas darbos (piemēram, pakalpojumu un tirdzniecības jomā un vienkāršajās profesijās). Neskatoties uz pieaugošo polarizāciju, ES lielākajai daļai jauno darbu (gandrīz puse) būs nepieciešama vidēja kvalifikācija, savukārt Latvijā augstākā kvalifikācija. Atšķirībā no ES, Latvijā lielākas darba iespējas būs cilvēkiem ar zemu kvalifikāciju, tomēr jāņem vērā, ka cilvēki ar augstāku kvalifikāciju izstums no darba tirgus cilvēkus ar zemu kvalifikāciju.

### 3.6.3. Prasmju piedāvājuma tendences ES

Ņemot vērā, ka gan Latvijā, gan ES pieaugs cilvēku skaits ar augstāko kvalifikāciju, viens no galvenajiem nākotnes izaicinājumiem būs nodrošināt, lai augsta līmeņa prasmes tiek pilnībā izmantotas, jo augsti kvalificēts un apmācīts darbaspēks tiek uzskatīts par vienu no svarīgākajiem Eiropas konkurētspējas nodrošinošiem faktoriem. Apmēram 1/3 ES nodarbināto prasmes ir augstākas nekā nepieciešams darba tirgū.[[10]](#footnote-10) Tas savukārt ietekmē ekonomikas produktivitāti un izaugsmi, paaugstina strukturālo bezdarbu un rada būtiskas ekonomiskās un sociālās izmaksas.

Galvenās darba tirgus piedāvājuma tendences līdz 2020.gadam ir šādas:

* **Iedzīvotāju skaits pieaugs straujāk nekā darbaspēks**

Laika posmā no 2010.gada līdz 2020.gadam ES iedzīvotāju skaits, kas vecāki par 15 gadiem pieaugs par 12,6 milj., tomēr iedzīvotāju skaits darbaspējas vecumā pieaugs tikai par 5,2 milj. Darbaspēks novecojas un pieaug cilvēku īpatsvars, kas ir vecāki par 45 gadiem[[11]](#footnote-11).

* **Augstākās kvalifikācijas piedāvājums augs straujāk nekā pieprasījums**

Ņemot vērā, ka pieaugs darbaspēks ar augstāko izglītību, 2020.gadā ES būs būtisks atbilstošās kvalifikācijas darbaspēka pārpalikums. Nodarbinātie ar vidējo kvalifikāciju veidos apmēram pusi no visa darbaspēka. Vidējas kvalifikācijas darbaspēka pārpalikums ES būs daudz mazāks nekā Latvijā. 2020.gadā gan ES, gan Latvijā nodarbināto īpatsvars ar zemu kvalifikāciju veidos apmēram 17% no visiem nodarbinātajiem. Lai gan pieprasījums pēc šīs kvalifikācijas darbiniekiem pārsniegs piedāvājumu, tomēr jauniem cilvēkiem ar pamatizglītību vai bez izglītības būs arvien grūtāk atrast labu darbu.

3.19. attēls

**ES darbaspēka pieprasījuma un piedāvājuma attiecība 2020.gadā**

(%, pieprasījums pret piedāvājumu)

|  |
| --- |
|  |

Avots: CEDEFOP

* **Paredzams prasmju pieprasījuma un piedāvājuma neatbilstības pieaugums**

Darba tirgus nav statisks un darba tirgū nepieciešamās prasmes mainās. To ietekmē straujais tehnoloģiju progress un izglītības sistēmas nespēja tik strauji pielāgoties mainīgajiem apstākļiem. Prasmju pieprasījuma un piedāvājuma nesabalansētība veidojas dēļ darba tirgū pieprasītajām prasmēm un to, kādu profesiju cilvēki izvēlas apgūt. No katriem 3 nodarbinātajiem, 1 ir vai nu ar pārāk augstu kvalifikāciju vai pārāk zemu kvalifikāciju nekā nepieciešams noteiktā darba izpildei. Valstīs, kurās ir identificētas lielākās prasmju pieprasījuma un piedāvājuma neatbilstības ir galvenokārt tās, kurās ir zemākās valsts investīcijas izglītībā un apmācībā.

* **Lielākais darbaspēka iztrūkums paredzams profesijās, kurās nepieciešamas specifiskas zināšanas**

Darbu izpildei būs nepieciešamas arvien specifiskākas prasmes. Par spīti augstajiem bezdarba rādītājiem, joprojām pastāv vairākas pazīmes par prasmju iztrūkumu. Visaugstākais iztrūkums būs novērojams profesijās, kurās darbiniekiem tiek pieprasītas specifiskas kvalifikācijas, piemēram, dabaszinātņu un veselības aprūpes speciālisti un izglītības iestāžu speciālisti un IT speciālisti (līdz 2015.gadam ir paredzams 700 tūkst. IT speciālistu iztrūkums[[12]](#footnote-12)). Tomēr iztrūkums tiek paredzēts arī tirdzniecības, pakalpojumu un dažās vienkāršajās profesijās.

Ņemot vērā CEDEFOP prognozes līdz 2020.gadam, galvenais prognožu vēstījums turpmākās politikas izstrādei ir nepieciešamība pievērst uzmanību ES darbaspēka prasmju potenciāla pilnīgai izmantošanai. Mērķis ir novērst augstas kvalifikācijas darbaspēka izniekošanu, nodrošinot šos cilvēkus ar zināšanu intensīvu darbu. Tātad viens no svarīgiem nākotnes izaicinājumiem būs ne tikai jaunu darba vietu izveide, bet arī darbaspēka prasmju adekvāta izmantošana. Lai pielāgotos mainīgajiem darba tirgus apstākļiem un prasmju pieprasījuma tendencēm, nepieciešams nodrošināt darbinieku apmācības, lai attīstītu jaunas prasmes (piemēram, IT, zaļās prasmes, u.c.). Šīs iniciatīvas galvenokārt nepieciešamas, lai darba tirgū noturētu gados vecākus darbiniekus, nodrošinot iesaisti mūžizglītības pasākumos. Ja šajā jomā nekas netiks darīts, tad šodienas bezdarbnieki līdz 2020.gadam kļūs par ES ilgstošajiem bezdarbniekiem.

# 4. Darba tirgus apsteidzošo pārkārtojumu sistēma

Latvijas tautsaimniecība nākamajās dekādēs saskarsies ar būtiskām strukturālajām izmaiņām. Lai sagatavotos un pielāgotos šīm izmaiņām, ir nepieciešams veikt apsteidzošus pārkārtojumus darba tirgū.

Kā atzīmē Eiropas Komisija, tad „*līdzīgi kā citās jaunajās ES dalībvalstīs, arī Latvijā darba tirgus pārmaiņas apsteidzošos pasākumus ir grūti identificēt, tie biežāk ir „ad hoc” ieviesti pasākumi nevis strukturēti pārkārtojumi. Diemžēl tie nav sistēmiski, ar skaidru struktūru, rezultātā dažādas to sastāvdaļas kalpo atšķirīgiem mērķiem, pārklājas un var būt pat savstarpēji pretrunīgas. Citiem vārdiem sakot, pārmaiņas apsteidzošie pārkārtojumi Latvijas darba tirgū vēl joprojām ir nepilnīgi un nepietiekami mērķtiecīgi.”*[[13]](#footnote-13)

Šajā pašā Eiropas Komisijas ziņojumā ir norādīts, ka *„komentētāji un kritiķi parasti uzsver, ka prognozēšana un apsteidzošie pasākumi ir samērā maz noderīgi, kad jānovērtē, piemēram, pieprasījums pēc darbaspēka un apmācības vajadzības 2020.gadā. Tomēr galvenais prognozēšanas noderīgums, tāpat kā apsteidzošajiem pasākumiem, ir mazāk saistīts ar rezultātu, bet gan ar procesu, kurā nākotne tiek kopīgi apsvērta. Dialogs ir nepieciešams, lai īstenotu apsteidzošos pārkārtojumus, un sociālam dialogam jābūt vērstam uz prognozēšanu un apsteidzošo pārkārtojumu īstenošanu.*

*Īpaši jāuzsver divi jautājumi saistībā ar prognozēšanu un apsteidzošajiem pasākumiem:*

* *pasākumi, kas nepieciešami, lai identificētu iespējamos riskus, lai tiktu galā ar negaidītiem notikumiem un nodrošinātu, ka visi nepieciešamie sagatavošanas darbi ir veikti, lai tiktu galā ar restrukturizācijas sekām, ir jāīsteno saskaņoti;*
* *aģenti mācās no pieredzes un daloties pieredzē. Viņu spējas rīkoties efektīvi restrukturizācijas gadījumos ir atkarīgas no tā, vai un cik lielā mērā viņi ir mācījušies no iegūtās pieredzes, tajā skaitā arī ārvalstīs iegūtās pieredzes (vai nu neveiksmīgas, vai arī veiksmīgas).”*

Tātad, kā redzams no augstāk minētā, tad darba tirgus apsteidzošo pārkārtojumu īstenošanā būtisks elements ir diskusijas gan pašu politikas veidotāju starpā, gan ar sociālajiem partneriem. Šādai pieejai – konkrēta informācija un diskusijas – jākļūst par sistēmu politikas veidošanā.

EM izstrādātās darba tirgus prognozes ir tikai viens no posmiem darbaspēka piedāvājuma pielāgošanas procesā. Tā ir kvantitatīva bāze tālākām diskusijām starp nodarbinātības, izglītības un struktūrpolitikas veidotājiem, sociālajiem partneriem, zinātniekiem u.tml., lai izkristalizētos konkrētās rīcības virzieni (skatīt 4.1. attēlu).

4.1. attēls

**Darba tirgus apsteidzošo pārkārtojumu sistēmas galvenie elementi Latvijā**



Kā uzlabot Latvijā darba tirgus pārmaiņas apsteidzošos pasākumus? Šajā sakarā noderīga varētu būt Somijas pieredze (skatīt ielikumu).

**Ielikums**

**Darba tirgus apsteidzošo pārkārtojumu sistēma Somijā**

Somijai ir bagātīga un visaptveroša prognozēšanas un paredzēšanas „sistēma” ar daudziem dalībniekiem un metodēm centrālajā, reģionālajā un vietējā līmenī. Tā nav vienota sistēma ar noteiktiem noteikumiem, likumdošanu un robežām, bet gan atvērta, lielā mērā neformāla „sistēma”, kas balstās uz plašu un intensīvu sadarbību, caurspīdīgumu un uzticēšanos.

Lai šāda atvērta sistēma atbilstoši funkcionētu, ir jābūt prakšu un institūciju evolūcijai, un tai ir nepieciešams laiks. Somijā sociālo partnerību saprot plašā veidā, un tai ir ilgstoša un auglīga tradīcija, neskatoties uz politiskajiem strīdiem, kas ir normāla demokrātiskas sabiedrības daļa. Atvērtas un neformālas struktūras nefunkcionē, ja nav augsts uzticēšanās līmenis, un uzticēšanās rodas vai nerodas laika gaitā savstarpēji auglīgās uzvarētājs – uzvarētājs attiecībās.

Parlamenta Nākotnes komiteja veido visa prognozēšanas un paredzēšanas „mezglu” Somijā. Augšpusē ir arī ministriju prognozēšanas tīklojums, pašu ministriju (un to aģentūru) paredzēšanas darbs, kā arī dažādas zinātniskās kopienas, sociālo partneru u.c. aktivitātes, scenāriju veidošana u.c.

Četras ministrijas – Nodarbinātības un ekonomikas ministrija, Finanšu, Izglītības un kultūras, kā arī Veselības un sociālo lietu ministrija veido VATT – ilgtermiņa prognozi, kas kalpo par pamatu izglītības plānošanai, un kas ietver arī informāciju no reģioniem, izglītības kopienas un citām iesaistītajām pusēm.

Reģionālajā un vietējā līmenī darbu veic reģionālās padomes un pašvaldības (un to aģentūras) un īstermiņa un vidēja termiņa prognozēšanas un paredzēšanas ELY-centri un TE-biroji (PES).

Visos līmeņos, un daudzkārt tos savienojoši, ir nacionālie un reģionālie forumi un darbsemināri (tāpat kā process, kas ietverts PATKET VATTAGE), kurā līdzdarbojas dažādas iesaistītās puses.

Somijas „sistēma” ir pieredzējusi daudzas izmaiņas, un pašlaik ir pārejas periodā, kura laikā daži no galvenajiem elementiem, piemēram, jaunais PATKET – VATTAGE process, ilgtermiņa prognozēšanas procesa pamats, tiecas iegūt lielāku caurspīdīgumu, precizējot dažādu procesu dalībnieku lomas. Tas viss atspoguļo izmaiņas sabiedrībā, kurā izplatītākas kļūst līgumattiecības un vadītāja – darītāja lomu un aktivitāšu atdalīšana. Šīs izmaiņas liek atjaunot un atdzīvināt partnerību un tīklojumu veidošanu, arī Somijā.

Sistēma veiksmīgi darbojas, bet joprojām ir plašas pilnveidošanās iespējas. Atvērtai un neformālai sistēmai ir tendence fragmentēties, zaudēt koordināciju un dublēties. Somijas „sistēmai” ir šādas problēmas, bet ne pārmērīgas. Atvērtās sistēmās vienmēr ir nepieciešama dublēšanās, un kontaktu intensitāte laika gaitā veido paškoriģējošu „sistēmu”.

Somijas sistēma, iespējams, ir arī „smaga datu veidošanai” pretstatā spējai visu šo informāciju reāli izmantot. Lai apgūtu informāciju un pārtulkotu to lēmumos un darbībā, ir nepieciešama tālāka izpēte un uzmanība. Prognozēšanas procesi netiek – vai tiem nevajadzētu tikt – veidotiem pašmērķīgi, bet gan lai atbalstītu gudru lēmumu pieņemšanu.

**Avots:** Eiropas Komisija. Sintēzes ziņojums. Sociālā partnerība pārmaiņu apsteidzošo pārkārtojumu un restrukturizācijas īstenošanai. Savstarpējā mācīšanās: Somijas un Baltijas valstis. 2011.gada novembris.

Eiropas Komisija augstāk minētajā ziņojumā par iespējām pārņemt Somijas pieredzi atzīmē:

„*Nodošanas iespēja ir vērtējama skalā no vienkāršāk nododamiem „tehniskiem” mērījumu aspektiem līdz sarežģītām praksēm, kas ir dziļi iesakņotas nacionālajās struktūrās, kultūrās un ierastajos darbības veidos. Piemēram, VATTAGE, TKTT un Nodarbinātības Barometrs – iespējams, ir salīdzinoši viegli nododami instrumenti, ja ir pieejama nepieciešamā statistika, dinamiskā rinda un citas tehniskās prasības. Tomēr spēlētāju sadarbību un tīklojumu veidošanu nav viegli nodot. Tā ir jāpielāgo apstākļiem, kultūrām un iespējām.*

*Iespējams, ir nepieciešams noteikts daudzums spēlētāju ietverošs darbsemināru veids, kas novērtē iespējas, spēcīgās un vājās puses, nosaka tēmas un mācīšanās iespējas, kam seko fokusēti mācīšanās procesi, kuru laikā tiek izmēģinātas un praksē pilnveidotas dažādas metodes un sadarbības veidi. Iespējams, ka nozīmīgu lomu varētu ieņemt mācīšanās citam no cita, kā arī, piemēram, ES Savstarpējās Mācīšanās programmas un Mācīšanās citam no cita pārskatīšanas procesa elementi un procedūras.*

*Tomēr, iespējams, ka Somijai nozīmīgākā mācību stunda, ir tas, ka sadarbības palielināšana starp spēlētājiem, saskaroties ar sarežģītajiem prognozēšanas un paredzēšanas uzdevumiem, ir saistoša jebkuram kontekstam un valstij, un tā ir bijusi veiksmīga un auglīga Somijā. Sagaidot jaunus izaicinājumus, šī sadarbība ir pastāvīgi jāatjauno un jāatdzīvina.”*

Tādējādi, lai Latvija varētu jau laikus pielāgoties *Latvijas ilgtspējīgas attīstības stratēģijā „Latvija 2030”*, *Latvijas Nacionālajā attīstības plānā 2014.-2020.gadam* un *Latvijas nacionālā reformu programmā „ES 2020” stratēģijas īstenošanai* noteiktajām strukturālajām izmaiņām, ir nepieciešams būtiski uzlabot dažādu institūciju sadarbību darba tirgus apsteidzošo pārkārtojumu īstenošanai.

EM ir iecerējusi izveidot mehānismu un sadarbības ietvaru, kurā kopīgi visas iesaistītās puses apsvērtu nākotni, kā rezultātā tiktu pieņemti pamatoti lēmumi par nepieciešamajiem politikas pasākumiem, it īpaši izglītības jomā, lai nodrošinātu sabalansētu darba tirgus attīstību ilgtermiņā.

Lai pilnveidotu esošo darba tirgus vidēja un ilgtermiņa prognožu izplatīšanas sistēmu, ir paredzēts to papildināt ar *Web* bāzētu darba tirgus prognožu analīzes un karjeras plānošanas instrumentu. Tas ļautu politikas veidotājiem, izglītības iestādēm, karjeras plānošanas un profesionālās pilnveides centriem, absolventiem, kas plāno turpināt mācības u.c. interaktīvā veidā iepazīties un analizēt nākotnes darba tirgus tendences, tādējādi gūstot plašāku ieskatu par perspektīviem profesionālās pilnveides virzieniem nākotnē. Pašlaik plašākai auditorijai vienīgā iespēja iepazīties ar EM gatavotām vidēja termiņa darba tirgus prognozēm ir *Informatīvais ziņojums par darba tirgus vidēja un ilgtermiņa prognozēm*, kas tiek sagatavots reizi gadā un ir pieejams EM un MK mājas lapās.

Pasākuma *Darba tirgus apsteidzošo pārkārtojumu sistēmas ieviešana*, kuru EM plāno īstenot nākamajā ES fondu plānošanas periodā, mērķis ir izveidot organizatorisko sistēmu un tai pakārtoto tehnisko infrastruktūru, kas nodrošinātu savlaicīgu un saskaņotu valsts institūciju un nevalstisko organizāciju savstarpējo sadarbību darba tirgus pārmaiņu paredzēšanā un nepieciešamo pārkārtojumu ieviešanā.

Pasākuma ietvaros paredzēts veikt apsteidzošo pārkārtojumu sistēmas organizatoriskā ietvara un sadarbības modeļa apzināšanu un izveidi, t.sk.:

* citu valstu darba tirgus apsteidzošo pārkārtojumu sistēmu un to organizatorisko modeļu izpēti;
* darba tirgus apsteidzošo pārkārtojumu organizāciju un ekspertu tīkla izveidi.

Tiek arī plānota infrastruktūras atbalsta elementu ieviešana – IT platformas izveide, darba tirgus apsteidzošo pārkārtojumu sistēmas elementu saskaņotas un koordinētas darbības nodrošināšanai (interaktīva *Darba tirgus vidēja un ilgtermiņa prognožu analīzes un karjeras plānošanas instrumenta* izveide un sasaiste ar Nodarbinātības valsts aģentūras Nodarbinātības barometru).

# 5. Kopsavilkums un priekšlikumi

Ziņojumā ir raksturota esošā situācija darba tirgū, kā arī iekļautas aktualizētās darba tirgus vidēja un ilgtermiņa prognozes, kas ir viens no posmiem darbaspēka piedāvājuma pielāgošanas procesā. Tā ir kvantitatīva bāze tālākām diskusijām starp nodarbinātības, izglītības, struktūrpolitikas veidotājiem, sociālajiem partneriem, zinātniekiem u.tml., lai izkristalizētos konkrētās rīcības virzieni.

Darba tirgus prognozes sagatavotas atbilstoši ekonomiskās attīstības makroekonomiskajam scenārijam, kurā tiek paredzēts, ka Latvija veiksmīgi realizē izaugsmes potenciāla stiprināšanas struktūrpolitiku, kā arī globālās ekonomikas un ES attīstība vidējā un ilgtermiņā ir stabila. Latvijas IKP līdz 2020.gadam pieaug vismaz par  
4-5% ik gadu. Paredzams, ka pēc 2020.gada izaugsmes tempi kļūs lēnāki, jo līdzīgi kā citās attīstītās valstīs, sasniedzot augstāku ražošanas līmeni, izaugsme vairs nebūs tik dinamiska. Prognozēs ir noteikti tautsaimniecības pamatnozaru izaugsmes tempi un produktivitātes izmaiņas.

Tajā pašā laikā ir jāņem vērā, ka Latvijas ekonomiskās priekšrocības pašlaik galvenokārt balstās uz zemām darbaspēka izmaksām un zemo tehnoloģiju nozarēm. Savukārt turpmākajos gados darbaspēka izmaksu pieaugums ir neizbēgams izaugsmes un atvērtā darba tirgus dēļ. Tas nozīmē, ka Latvija var zaudēt konkurētspēju zemu izmaksu segmentos ātrāk nekā iegūt priekšrocības augstākas pievienotās vērtības produktu ražošanā. Lai izvairītos no zemu ienākumu „slazda” ir nepieciešamas ieviest Nacionālo industriālo politiku, kas sekmēs pāreju no zemas uz vidēju un augstu tehnoloģiju nozarēm.

Darbaspēka pieprasījuma un piedāvājuma prognozēs tiek ņemtas vērā arī demogrāfijas izmaiņas, iedzīvotāju ekonomiskās aktivitātes izmaiņas, nodarbināto vecuma struktūra profesiju grupās, izglītības piedāvājums, šī brīža neatbilstību starp nodarbināto izglītības līmeni un profesijai nepieciešamo izglītības līmeni, profesionālā mobilitāte u.c. faktori.

Saskaņā ar demogrāfijas prognozēm iedzīvotāju skaits Latvijā vidējā un ilgtermiņā turpinās samazināties, pie tam darbaspējas vecumā iedzīvotāju skaits samazināsies straujāk nekā kopējais iedzīvotāju skaits. Galvenais iedzīvotāju skaita samazināšanās iemesls gan vidējā, gan ilgtermiņā būs iedzīvotāju novecošanās, kā rezultātā turpināsies palielināties starpība starp dzimstības un mirstības rādītājiem. Ņemot vērā negatīvās demogrāfijas tendences, darbaspēka trūkums nākotnē var kļūt par vienu no galvenajiem šķēršļiem izaugsmei.

Nākamajos gados situācija darba tirgū turpinās pakāpeniski uzlaboties, tomēr vidējā termiņā saglabāsies jūtamas disproporcijas starp darbaspēka pieprasījumu un piedāvājumu. Dažās profesijās jau pašlaik ir vērojams atbilstošas kvalifikācijas darbaspēka trūkums, tomēr jāņem vērā, ka darbaspēka pieprasījuma un piedāvājuma atbilstību ietekmē ne tikai attiecīgās prasmes, bet arī darbaspēka cena. Atsevišķās profesijās pat pie relatīvi augsta atalgojuma līmeņa jau pašlaik ir grūtības apmierināt pieaugošo pieprasījuma ar atbilstošās kvalifikācijas darbaspēku (piemēram – IT nozarē, programmētāji), bet vienlaikus ir jomas, kur pastāv būtisks darbaspēka pārpalikums (dažādu pakalpojumu jomu pārvaldes/administrācijas darbinieki, personāla speciālisti, tirdzniecības aģenti u.tml.), tādējādi iedzīvotāji ar atbilstošo izglītību un pieredzi spiesti strādāt zemāka līmeņa darbos.

**I Darba tirgus disproporcijas**

Atbilstoši darba tirgus vidēja un ilgtermiņa darba tirgus prognozēm, saglabājoties pašreizējai darbaspēka sagatavošanas struktūrai, ir identificētas četras galvenās darba tirgus disproporcijas:

* liels speciālistu pārpalikums humanitāro un sociālo zinātņu jomās. Šajās jomās darbaspēka piedāvājuma pieaugums līdz 2020.gadam var veidot gandrīz pusi no kopējā darbaspēka pieauguma ar augstāko izglītību;
* saglabāsies neatbilstība starp formālās izglītības piedāvājumu un darba tirgus pieprasījumu. Piemēram, pieprasījums pēc inženierzinātņu speciālistiem būs ievērojami lielāks nekā piedāvājums.;
* liels jauniešu īpatsvars, kas nonāk darba tirgū bez konkrētas specialitātes un prasmēm, savukārt pieprasījums pēc šāda darbaspēka samazināsies;
* liels mazkvalificēto īpatsvars. Darba tirgū ir salīdzinoši liels iedzīvotāju īpatsvars ar pamatizglītību, turklāt nav sagaidāms, ka tuvākā nākotnē to īpatsvars varētu ievērojami sarukt.

Lai nākotnē mazinātu iespējamās darba tirgus disproporcijas, problēmas ir jārisina kompleksi. Piemēram, ir grūti palielināt studējošo skaitu dabas zinātnēs un inženierzinātnēs, ja jau pamatizglītībā un vidējā izglītībā skolēniem ir vājas zināšanas un maza interese par eksaktajiem mācību priekšmetiem. Tāpat jāņem vērā, ka iespējamie risinājumi augstākā izglītībā, vidējā, vidējā profesionālā izglītībā un pamatizglītībā jūtamu ietekmi dos vairāk ilgtermiņā. Formālā izglītība salīdzinoši lēni spēj pielāgoties mainīgiem apstākļiem darba tirgū. Efektīvāks veids darba tirgus disproporciju mazināšanai īstermiņā ir pieaugošo apmācību tālākizglītības sistēma.

Atsevišķās izglītības jomās ir identificētas šaurās vietas, kam nepieciešams rast risinājumu:

* pamatizglītībā un vidējā vispārējā izglītībā:
* liels jauniešu īpatsvars, kas nonāk darba tirgū uzreiz pēc pamatskolas vai vidusskolas bez konkrētām darba tirgum nepieciešamām prasmēm;
* maza skolēnu interese un vājas zināšanas eksaktos un dabas zinību priekšmetos;
* vāja izpratne par karjeras iespējām;
* vidējā profesionālā izglītībā:
* zema vidējās profesionālās izglītības pievilcība un kapacitāte, vairums jauniešu priekšroku dod vispārējai vidējai izglītībai;
* maz izplatītas starpdisciplināras apmācību programmas;
* prakšu vietu kvalitāte;
* ierobežotas pieaugušo izglītības iespējas – programmas/kursi pieaugušo apmācībām bez profesionālām zināšanām, jau esošo zināšanu atjaunošanai un padziļināšanai iegūtajā specialitātē vai pārkvalifikācijai cilvēkiem ar vidējo profesionālo izglītību;
* augstākajā izglītībā:
* budžeta vietu pārdale ir vienīgais līdzeklis studējošo piesaistīšanai dabas, eksaktajiem un inženieru zinātņu virzieniem;
* neliels potenciālo studentu skaits un liels atbirums inženierzinātņu un dabas zinātņu programmās;
* maz izplatītas starpdisciplināras apmācību programmas;
* pārāk mazs profesionālās augstākās izglītības 1.līmeņa (koledžu) piedāvājums;
* ierobežotas pieaugušo izglītības iespējas – programmas/kursi zināšanu atjaunošanai/padziļināšanai iegūtā specialitātē, pārkvalifikācijai cilvēkiem ar augstāko izglītību, kā arī maza augstskolu ieinteresētība atbilstoša piedāvājumu veidošanā;
* pieaugušo tālākizglītība:
* trūkst sistēma, apmācību piedāvājumam nav strikta sadalījuma pa izglītības līmeņiem un mērķa grupām – pamatprofesijas ieguvei, profesionālās kvalifikācijas celšanai, pārkvalifikācijai;
* maza ieinteresētība no pieprasījuma puses, salīdzinoši mazs uzņēmumu īpatsvars, kas iesaistās darbinieku apmācībās;
* neskaidrs un nepietiekošs finansējums. Kam būtu jāsniedz valsts atbalsts – izglītības iestādei, indivīdam, uzņēmējam?

Latvijas tautsaimniecība nākamajās dekādēs saskarsies ar būtiskām strukturālajām izmaiņām, kas saistītas ar nelabvēlīgām demogrāfiskām tendencēm un ekonomiskās paradigmas maiņu. Lai sagatavotos un pielāgotos šīm izmaiņām, ir nepieciešams darba tirgū veikt apsteidzošus pārkārtojumus. Pašlaik Latvijā tie biežāk ir *ad hoc* ieviesti pasākumi, nevis strukturēti pārkārtojumi.

**II** **Priekšlikumi darba tirgus piedāvājuma uzlabošanai**

**Darbaspēka pieprasījuma un piedāvājuma atbilstības risināšanas virzieni:**

* palielināt eksakto un dabas zinātņu priekšmetu lomu pamat- un vidējā izglītībā;
* pilnveidot izglītības procesu visos izglītības līmeņos, nodrošinot skolotājiem un pasniedzējiem profesionālās pilnveides iespējas;
* uzlabot skolēnu informēšanu par darba tirgus un karjeras jautājumiem;
* paaugstināt profesionālās izglītības pievilcību un kvalitāti, nodrošinot tās atbilstību darba tirgus prasībām;
* palielināt profesionālās augstākās izglītības 1.līmeņa (koledžu) piedāvājumu;
* uzlabot nodrošinājumu ar mūsdienīgām iekārtām, aprīkojumu un tehnoloģijām tādos prioritāros studiju virzienos kā dabas zinātnes, matemātika un informācijas tehnoloģijas, inženierzinātnes, ražošana un būvniecība, kā arī racionāli izmantot publisko un piesaistīto privāto finansējumu;
* izveidot vienotu pieaugušo izglītības sistēmu konkrētām mērķa grupām – pamatprofesijas ieguvei, profesionālās kvalifikācijas celšanai, pārkvalifikācijai;
* veicināt pieaugušo izglītības iespējas vidējās profesionālās un augstākās izglītības iestādēs;
* attīstīt starpdisciplināras apmācību programmas;
* atgriezt izglītības sistēmā jauniešus, kuri nav ne apmācībās, ne nodarbinātībā, kvalifikācijas un prakses iegūšanai;
* veicināt darba devēju aktīvu līdzdarbošanos piedāvājuma kvalitātes pilnveidošanā (prakses vietas, līdzdalība izglītības programmu izstrādē, iesaistīšanās tālāk apmācībās, aktīvie darba tirgus politikas pasākumi);
* uzlabot dažādu institūciju sadarbību darba tirgus apsteidzošu pārkārtojumu īstenošanā.

**Darbaspēka piedāvājuma pielāgošana pieprasījumam:**

* jāturpina budžeta studiju vietu pārdale par labu dabas, eksaktajiem un inženieru zinātņu virzieniem. Augstākajā izglītībā jāpalielina piedāvājums inženierzinātnēs, informācijas un komunikācijas tehnoloģijās, veselības aprūpē, sociālā labklājībā, farmācijā, lauksaimniecībā;
* jāmaina izglītojamo skaita proporciju vidējā izglītībā par labu vidējai profesionālajai izglītībai. Vidējā profesionālajā izglītībā jāpalielina piedāvājums, metālapstrādes, mašīnbūves un tām radniecīgu jomu speciālistu sagatavošanā, rūpniecisko iekārtu un mašīnu operatori sagatavošanā, atsevišķu pakalpojumu nozaru speciālistu sagatavošanā (informācijas apstrādē, viesnīcu, restorānu un tūrisma jomā, u.c.), lauksaimniecības speciālistu sagatavošanā;
* vidējā termiņā pārkvalifikācija būs nepieciešama ~10% humanitāro un sociālo jomu speciālistiem, ~10% tirdzniecības un komercpakalpojumu speciālistiem, ~3% izglītības iestāžu speciālistiem ar augstāko izglītību, atsevišķu vidējās profesionālās izglītības jomu speciālistiem, kā arī ~20% ekonomiski aktīvo iedzīvotāju ar pamatizglītību vai zemāku izglītības līmeni.

**III** **Tālākā rīcība**

Lai risināti informatīvajā ziņojumā identificētās problēmas, nepieciešams:

1. Izglītības un zinātnes ministrijai sadarbībā ar Ekonomikas ministriju līdz 2013.gada 30.oktobrim, ņemot vērā prognozējamo izglītojamo skaitu, finansējumu un teritoriālo izvietojumu, sagatavot vidēja termiņa rīcības virzienus par eksakto un dabas zinātņu priekšmetu lomas palielināšanu pamata un vidējā vispārējā izglītībā, izglītojamo skaita proporcijas maiņu vidējā vispārējā izglītībā par labu vidējai profesionālajai izglītībai, budžeta studiju vietu pārdali par labu dabas, eksaktajiem un inženierzinātņu virzieniem, profesionālās augstākās izglītības 1.līmeņa (koledžu) piedāvājuma palielināšanu, vienotu pieaugušo izglītības sistēmu konkrētām mērķa grupām, kā arī izvērtēt paredzēto pasākumu ietekmi uz darba tirgus disproporciju mazināšanu.
2. Labklājības ministrijai ņemt vērā darba tirgus vidēja un ilgtermiņa prognozes, izstrādājot profesiju sarakstu bezdarbnieku apmācībai un pārkvalifikācijai.
3. Ekonomikas ministrijai, iesniedzot Ministru kabinetā nākamo *Informatīvo ziņojumu par darba tirgus vidēja un ilgtermiņa prognozēm*, tajā iekļaut informāciju par Darba tirgus apsteidzošo pārkārtojumu sistēmas organizatorisko struktūru un sadarbības modeli.

Ekonomikas ministrs D.Pavļuts

Vīza: Valsts sekretārs J.Pūce

21.06.2013. 8:42

16633

Ludis Neiders

[Ludis.Neiders@em.gov.lv](mailto:Ludis.Neiders@em.gov.lv), 67013119

1. ULC ir attiecība starp darbaspēka izmaksām un darbaspēka produktivitāti. Ja produktivitāte aug straujāk par algām, tad ULC samazinās, kas liecina par to, ka valsts izmaksu konkurētspēja palielinās, un otrādi. [↑](#footnote-ref-1)
2. European Commission, EU Employment and social situation. Quarterly Review, March 2013. [↑](#footnote-ref-2)
3. CEDEFOP, Silver workers-golden opportunities. February 2012. [↑](#footnote-ref-3)
4. European Commission, EU Employment and social situation. Special supplement on demographic trends. Quarterly Review, March 2013. [↑](#footnote-ref-4)
5. European Commission, European Vacancy Monitor, 2013. [↑](#footnote-ref-5)
6. Datu avots ir CSP Darbaspēka apsekojums. Rādītājs ir iekļauts ES strukturālajos indikatoros un tas parāda pieaugušo iedzīvotāju vecumā no 25 līdz 64 gadiem dalību mūžizglītības aktivitātēs. [↑](#footnote-ref-6)
7. World Economic Outlook Database, April 2013 [↑](#footnote-ref-7)
8. CEDEFOP. Future skills supply and demand in Europe. Forecast 2012. Research paper No 26, 2012. [↑](#footnote-ref-8)
9. CEDEFOP. Future skills supply and demand in Europe. Forecast 2012. Research paper No 26, 2012. [↑](#footnote-ref-9)
10. Council of the European Union. Employment and Social Developments in Europe 2012, January 2013. [↑](#footnote-ref-10)
11. CEDEFOP. Future skills supply and demand in Europe. Forecast 2012. Research paper No 26, 2012. [↑](#footnote-ref-11)
12. Council of the European Union. Employment and Social Developments in Europe 2012, January 2013 [↑](#footnote-ref-12)
13. Sintēzes ziņojums. Sociālā partnerība pārmaiņu apsteidzošo pārkārtojumu un restrukturizācijas īstenošanai. Savstarpējā mācīšanās: Somijas un Baltijas valstis. 2011.gada novembris. <http://arenas.itcilo.org/anticipating-restructuring/synthesis-reports> [↑](#footnote-ref-13)